
Duheftînameya siyasî, civakî, çandî û hunerî 

PDKÎ Û KUMELE HILBIJARTINEN 
SEROK KO MARIYÊ BAYKUT KI 

► Baykutkirina berfireh a 
hilbijartina Serok Komariya 
Îslamî, erkeke nîştimanî û 
pêngaveke girîng ya 
demokratîk ber bi gihîştin bi 
azadiyê ye 

Qirar e ku dehemîn gerra şanogeriya 
hilbijartinên Serok Komariya rejîma Îslamî a 
îranê roja 16'ê Hezîrana 2009'an bihê 
lidarxistin. Her weke çavnihêrî dihat kirin, 

Konseya Parêzvan (Şêwra Nobedar) di nava 
wan 475 kesan de ku xwe berbijar kiribûn, 
tenê selahiyet û kêrhatîbûna 4 kesan erê kir. 

1. Mehmûd Ehmedînejad, 2. Musin Rizayî, 3. 

Mehdî Kerûbî û 4. Mîr Husên Mûsewî ku her 4 
ji wan mohrên sereke û payebilind yê rejîma 
Komara Îslamî ne weke berbijar hatin 
diyarîkirin. 

Di daxuyaniyeke hevbeş de, PDKÎ û KOMELE' yê, hilbijartinên gerra dehemîn a hilbijartinên Serok Komariyê baykut kirin. Deqa 
daxuyaniya han di rûpela 2 a vê hejmara Agirî de bixwînin... 



Xamineyî Parêzgeha Kurdistanê Mîlîtarîzetir Kir Û Vegeriya 

Xamineyî, rêberê olî yê Şoreşa Îslamî a îranê, di bereberê hilbijartinên serok 
komariya meha tê ya îranê de, bi armanca propaganda ji bo hilbijartinan û handan 
û rakêşana xelkê Kurdistanê bo ser sindoqên dengdanê, tevî malbata xwe û hinek 
rayedarên dewletê seredana parêzgeha Kurdistanê kir. Ji roja sêşem, 12'ê Hezîrana 
2009'an, Xamineyî bo dema 8 roja li parêzgeha Kurdistanê, yek ji 4 parêzgehên 
Kurdistanê ma û seredana bajarên Sine, Merîwan, Bîcar û Seqizê kir. Bona ku 
rêûresmên pêşwazîkirin ji wî mezin û berfireh bihên nîşandan, xelkekî zaf ji bajarên 
din yên parêzgehên derdorê bo pêşwaziya wî bo wan bajaran ku Xamineyî 
seredana wan kir, hatibûn anîn. 

Ji ber serdana Xamineyî bo parêzgeha Kurdistanê, hezaran hêzên leşkerî û 
ewlekarî ji Tehranê û bajarên din bo bajarên Parêzgeha Kurdistanê hatibûn anîn û 
rewşa leşkerî û ewlekariyê bi ser hemû bajaran de zal bû, rewşek ku 30 sal e bi ser 
hemû bajarên Kurdistanê her dom dike. Bi hatina Xamineyî ji bo parêzgeha 

Kurdistanê, hemû bajarên vê parêzgehê hatin mîlîtarîzekirin û siyaseta lênêrîna ewleyî bi Kurdistanê her dom kir û çi nehat guhartin. 

Di axavtinên xwe yên li her çar bajaran û di kombûn û civînên din de, wî herî zêde bal kişande ser girîngiya beşdariya xelkê di 
hilbijartinên wê rejîmê de û daxwaz ji xelkê kir ku bi awayekî çeleng beşdarî hilbijartinan bibin. Ji ber ku di dewreyên borî de, xelkê 
Rojhilatê Kurdistanê herî kêm beşdarî şanogeriya hilbijartinên wê rejîmê bûne. Her wiha wî doz û pirsa berheq a Kurd, weke pirsek olî 
û Îslamî û di çarçoveya hinek mafên kultûrî de hesiband. Doma Nûçeyê di rûpela 6'an de... 

Agirî 


Di daxuyaniyeke hevbeş de; 

DU PARTÎYÊN KURDlSTANA ÎRANÊ DAXWAZA BAYKUTA 


HlLBlJARTlNÊN SEROK KOMARlYA ÎRANÊ KÎRlN 


D axuyaniya hevbeş derheq 
baykutkirina gerra dehem ya 
hilbijartinên Serok Komariyê li 
îranê 

Di civakek demokratîk de xwediyê sereke 
yê desthilatê xelk e û ji bo xuyabûna wê 
xwedîtiya xelkî, li gora qanûnên demokratîk û 
pejirandiyên xelkê, hilbijartin ji bo dezgehên 
cur bi cur û yek ji wan serkomariyê tê 
lidarxistin. Di civakeke wisa de xwe 
berbijarkirin ji bo her postekê mafê bê vir û 
wir ê xelkê ye û tenê xelk dikarin li ser 
kêrhatîbûn û xwedîşiyanbûna kesekê deng 
bidin nek ciheke din berbijaran ji wan re 
destnîşan bike. Di vê awayê rêvebirina welat 
de her di yekem qonaxa xweberbijarkirinê de 
heta propagandaya hilbijartinê û prosesa 
dengwergirtinê bi xwe û piştre jî çavdêrî û 
zêrevanî bi ser desthilat û kesê/a hilbijartî ve, 
mafê sereke bo xelkê vedigere û hemû 
pirensîp û qanûnên diyarîker yên rê û cihan, 
di qanûneke demokratîk a cihê pesend û 
qebûla xelkê ve çavkanî digire û divê desthilat 
birêveberiya wan yasayên demokratîk bike û 
bersivderê xelkê bibe. Lê tevahiya wê proseyê 
di Komara Îslamî û li gora qanûna bingehîn a 
wê rejîmê de yê hatiye têkdan û berevajkirin 
û şekl û awayê şanogeriyeke xapîner bi xwe 
ve girtiye. 

Rejîma Komara Îslamî di doma şanogeriyên 
xwe de, bo careke din dixwaze bi lidarxistina 
prosesa çewaşekirî a hilbijartinan, kesekî 
weke Serok Komar diyarî bike û di vê proseyê 
de bi anîna xelkê bo ser sindoqên dengdanê, 
rewayiyekê li ber çavê zêrevanên cîhanî ve ji 
bo rejîma xwe werbigre. Ewa ku ji berbijarên 
diyar ên vê dewreya bi nav dilbijartinan de bi 
ron û eşkere xuya ye, hevtayî û li hev şibiyana 
wan kesane ye ku her yek ji wan bi dirêjahiya 
salên desthilatdariya Komara Îslamî, di tawan 
û dîktatoriyeta rejîmê de dest hebûne û hemû 
mohreyên nava dezgehên Wîlayeta Feqîh in û 
bûne ku bi cudahiyeke gellek kêm her yek ji 
wan çax û serdemekê birêveberên tawan û 
stemkariyên rejîmê di beşên cuda cuda ên 
leşkerî, ewlekarî û teror, dezgehên rêveberên 
tawanan yan saziyên talanker bûne û 
karnameyeke reş a dijîgelî hene. 

Bi daneberhev û nirxandina her yek ji 
berendamên berbiçav yên rejîma Komara 
Îslamî, çirûskek dilpêxweşker bona xizmet bi 
xelkê di wan de nahê dîtin, lê girîngtir ji 
kesayetiya wan a takekesî, naverok û 
çawabûna dezgeha Wîlayeta Feqîh û rejîma 
Komara Îslamî ye ku bi şîrove û dahûrandina 
pêkhate û bingeh û ramana pêkînerê wê 
rejîmê, em bi ron û eşkere dibînin ku dengê 
azadiya xelkê û posteke hilbijartî bi tu 
awayekê têde cih nabe. Heke Serok Komar 
kesayetiyek azadîxwaz, xwedî bawer û raman 
be û biwêriyeke zaf jî hebe, di vê sîstemê de 
bona xizmetkirin bi xelkê tu desthilatek tu 
nabe, lê bona serkut û qirkirinê desthilatek zaf 
û berfireh jê re tê dayîn. Makezagona Komara 
Îslamî li ser binêşe û binegha wê bîr û ramanê 
hatiye avakirin ku xelkê bi savîlke dizane û 
divê Wîlayeta Feqîh heta curê lixwekirina kinc 
û cilûbergan jî ji bo wan diyarî bike û di vê 


pêkhateya zorxwaz û hişk de, tu deng û 
rengeke cuda nahê wergirtin û bihîstin, ger di 
xizmeta Wîlayeta Feqîh de nebe û Serkomar 
tenê divêt birêveberekî baş yê xwestekên 
dijîgelî ên dezgeha Wîlayeta Feqîh be. 

Qanûna sedsalên navîn ya Komara Îslamî 
ku kakil û naverokeke paşverûyane heye û 
tenê bona tevlihevkirin di hinek cihan de 
rengeke perrî yê îroyîn bi serde rijandine, rêyê 
nade kesekî din ku siyaset û bernameya 
stiratejîk di welat de destnîşan bike, siyaseta 
demdirêj û dereve, aborî, hêza leşkerî û 
ragihandinên giştî û wd... di destê Wîlayeta 
Feqîh de ne û her demekê jî hez bike, dikare 
Meclîsa kartonî hilweşîne û Serok Komar jî ji 
kar bavêje. 

Di cîhana azadî de hilbijartin û hilbijêran 
mafê destpêkî yê xelkê ye, lê di nava sîstema 
Komara Îslamî de, piraniya herî zêde a xelkê 
nikarin ji bo Serok Komariyê berbijarê/a xwe 
hebin û tenê mêrên xwedî Ola Şîeya Donzdeh 
Îmamî ên ku bawerî bi Wîlayeta Feqîh ew jî li 
cura "Mutleqe" (reha) mafê xweberbijarkirinê 
hene û li gora ceribîna gerrên berê û ya vê 
carê jî, tenê mohreyên rejîmê ku bi tevahî 
wefadariya xwe bi Wîlayeta Feqîh 
selimandibin, dikarin navê wan di nava lîsteya 
berbijaran de bimîne û yê ku di dawiyê de ji 
sindoqên dengdanê ser derdixe, encama 
dijhevî û rikeberiya nava destek û bandên 
rejîmê ye û di xizmeta dezgeha Wîlayeta 
Feqîh de dibe nek xelkê. 

Salên desthilatdariya rejîma Komara Îslamî 
nîşan daye ku heke Serok Komar libekê ji 
ferman û emrê Wîlayeta Feqîh derkeve, zû bo 
ser hêla Wîlayeta "Mutleqe" (reha) yê hatiye 
anîn. Di serdemê tejî senaryoya fêlbaziya 
reformxwazên dewletî de, bi hemû postên 

Baykutkirina berfireh a 
hilbijartina Serok Komariya 
Îslamî, erkeke nîştimanî û 
pêngaveke girîng ya demokratîk 
ber bi gihîştin bi azadiyê ye 

hilbijarti nekarin heta qanunen Komara Islami 
jî rêve bibin û rê ji wan re nehat dayîn ku yek 
xala qanûna bingehîn bi awayekî libekê cuda 
ji xwesteka Wîlayeta Feqîh biguherin. Dawiya 
wê dewreyê jî ji hemûyan re derxist holê ku 
tenê bona domandina temenê rejîmê hatibûn 
û naveroka axavtinên hemû berbijaran, tenê û 
tenê parastina sîstema Wîlayeta Feqîh û 
dirêjkirina temenê rejîma Komara Îslamî bûye 
û çi din. Ewa ku hebûna wê tune ye, baskirin 
ji xwestekên rasteqîne ên beşên cur bi cur ên 
civakê û daxwaziya neteweyên îranê ye. 

Civata îranê ku ceribîna 30 sal 
desthilatdariya tejî serkut û tawan ya Komara 
Îslamî derbaz kiriye, xwediyê xwestek û 
daxwaziya rewa û azadîxwazane ye ku tu yek 
ji wan di çarçoveya vê sîstemê de nahê cî. 
Neteweyên îranê, ji stem û zordariya çend 
qatî ya rejîmê bêzar bûne û daxwaziya gihîştin 
bi maf û azadiyan û pêkhatina sîstemeke 
demokratîk û federal in ku di çarçoveya vê 
îdeolojiya berteng û teskbîrane de bicî nahên. 
Serok Komarên yek li pey hev ên rejîma 


Komara Îslamî ji bilî kuştin, îşkence, gef û 
tawanan, çi ji bo neteweya kurd bi diyarî 
neanîne. Ji wê rojê şûnde ku Xomeynî 
fermana cîhadê li dijî neteweya kurd derkir, 
heta niha dezgeha Wîlayeta Feqîh ji rêya 
Sipaha Pasdaran û Wezareta Ewlekarî û 
organên cur bi cur ên ser bi Serok Komariyê, 
li Kurdistanê û li dijî kurd sûç û tawan 
afirandine û karnameya wan tejî kuştin û 
malwêranî ye. 

Neteweya Kurd li Kurdistana îranê weke 
neteweyên din li îranê, daxwaza bi fermî 
naskirina maf û azadiyên wî û cihgirbûna wan 
mafane dike ku weke neteweyek bi 
nasnameyeke taybet a xwe ve di birêvebirina 
îranê de beşdar be û xwediyê desthilata 
xwecihî û demokratîk a xwe be û di wê 
pêxemê de jî xebateke tejî rûmet û şanazî 
meşandiye û ji kesê qebûl nake ku wan 
daxwaziyan biçûk û bertesk bike û di çend 
xalên bênaverok de sînordar bike û ev 
neteweya mafxwaz bi vê yekê gihîştiye ku di 
çarçoveya rejîma Komara Islamî de armancên 
neteweya Kurd nahên cî. 

Di rastî de bêparkirina xelkê li proseya 
siyasî ya ^welêt bi dirêjahiya desthilatdariya 
Komara Îslamî ji aliyê desthilatdaran û 
qanûna bingehîn a rejîmê ve, astengeke 
sereke a li hember xwesteka xelkê bona 
beşdarî di vê proseyê de ye û bûye. 
Diyarîkirina her yek ji mohreyên rejîmê weke 
Serok Komar, nikare bandorek di pêvajoya 
bicîhatina daxwaziyên herî destpêkî hebe, 
civaka îranê û neteweyên îranê ji vê çendê 
hişyartir in ku bi wan fêl û derewan bixapin û 
di vê rewşa hessas û peljen de ku rejîm li 
hundir û derveyî îranê rastî qeyrana 
çaresernekirî hatiye, dizanin ku rejîm tenê 
dixwaze rewayî û berheqiyê ji bo sîstem û 
desthilata xwe bidest bixe û encama vê gerra 
binav hilbijartinan, tenê serkutkirina zêdetir û 
kûrtirbûna pirsgirêkên civakê dibe, lewra erk û 
wezîfeya ser milê hemû azadîxwazên îranê û 
hemû xebatkarên neteweyên bindest û tev 
welatparêzên Kurd e ku bi agahî û zanyarîdan 
û haydana xelkê, li batî amadebûn li ser 
sindoqa rewayîdan bi Komara Îslamî, refên 
xebata tevalî xurttir bikin. 

Em daxwazê ji bi hemû tex û qatên xelkê 
îranê û herwiha neteweyên îranê û nemaze 
neteweya mafxwaz û hişyar a Kurd dikin ku bi 
baykutkirina şanogeriya hilbijartinan, bi 
neçûna xwe bo ser sindoqên dengdan bi 
tawanbaran, rê li serkevtina komplo û pîlanên 
rejîmê bigirin û li ber çavê cîhanê nîşan bidin 
ku rejîma Komara Îslamî tu hitbar û pêgehek 
di nava xelkê de nine. 

Baykutkirina berfireh a hilbijartina Serok 
Komariya Îslamî, erkeke nîştimanî û 
pêngaveke girîng ya demokratîk ber bi gihîştin 
bi azadiyê ye. 

Partiya Demokrat ya Kurdistana îranê 
Komeleya Şoreşgerên Zehmetkêş ên 
Kurdistana îranê 
19'ê Gulana 2009 
29'ê Banemera 1388 

Şanogerî bona gihîştin bi meşrûiyeteke rûyekî 


Azad Kurdî 

Kêmtirî mehekê ji bo 
birêveçûna sînaryoya 
dehemîn gerra 

hilbijartinên Serok 
Komariya rejîma 

Îslamî a îranê dem 
maye. Hilbijartinek ku biryar e di 22'ê 

Cozerdana 1388 (16'ê Hezîrana 2009)'an 

bihê lidarxistin û ji bo heyamê çar salan 
karbidestekî din yê cihê hitbar û 
baweriya rejîma Komara Îslamî, bihê ser 
kar û xizmetê bi dirêjkirina temenê 
desthilatdariya biyom a wê rejîmê û 
xizmet bi berbipêşvebirina armancên 
rejîma Melayan bike. Li rojeva pêş 
navnivîsîna berendaman û her wiha 
pêşdîtinên piştî bêjîngkirina berbijajan ji 
aliyê Konseya Parêzvan ya rejîma Îslamî 
ji bo vê şanogeriyê, wisa derdikeve holê 
ku rewşeke sar dê çavnihêriya 
hilbijartinên vê gerrê bike. 

Ji bo dehemîn dewreya hilbijartinan, 
475 kesan navnivîsîn kirine, di halekê de 
ku di gerra borî de, 1014 kesan navnivîsî 
kiribû, serhejmariya vê gerrê li gor 
dewreya berê 53 ji sedê kêm kiriye. Lê 
xuya ye ku ji bilî çend kesên taybet û 
naskirî ên rejîmê nebe, dê selahiyet û 
kêrhatîbûna hemû kesên din ji aliyê 
Konseya Parezvan (Şêwra Nobedar) ve 
bihê redkirin. Di her neh gerrên borî ên 
hilbijartinên serok komariya rejîma Îslamî 
de, wê şêwra 12 kesî ya rejîmê ji wan 
çend sed kesên ku xwe berbijar dikin, 
tenê kêrhatîbûna 4- 8 kesan erê kirine. 
Bêguman vê carê ji dê her wisa be. 

Çavnihêrî tê kirin ku rikeberiya rûyekî û 
sereke ya vê gerrê dê di navbera 
Mehmûd Ehmedînijad û Muhsin Rizayî ji 
baskê zorxwaz û Mêhdî Kerûbî û Mîr 
Husên Mûsewî ku xwe weke berendamên 
baskê bi nav refomxwaz dizanin, bibe. 
Pirr dijwar e ku kesên mîna Dr. Qasim 
Şulesedî û Ekber Elemî û kesên din, 
nemaze ew 42 jinên ku vê carê xwe 
berbijar kirine, bikarin ji bêjînga û 
zerebîna Weliyê Feqîh (rêberê Olî yê 
rejîmê) derbaz bibin. Lewra rikeberî dê di 
navbera Ehmedînijad û ew çend 
mohreyên din ên naskirî yên rejîmê de 
be ku niha di rojevê de ne, heta bi 
bidestxistina wê postê bêtir di xizmeta 
sîstema dîktator a rêberê olî yê rejîma 
Îslamî a îranê de bin û temenê wê 
rejîma serberedayî û azadîkuj dirêjtir 
bikin. 

Pirraniya berbijaran li hewl û cehda 
rakêşana bala xelkê ber bi aliyê xwe û 
dana hinek dirûşman in ku hejmarekî zaf 
ji xelkê bona berheqîdan bi rejîma 
Welayeta Feqîh û razîkirina dilê 
Xamineyî, bikişînin ser sindoqên 
dengdanê. Di heyamê borî de, hinek car 


rikeberên eslî ên Ehmedînejad, bi 
awayekî rûyekî rexneyên sivik ji siyaseta 
derve û bernameyên aborî ên dewleta 
nehem anku Ehmedînejadê berdilê 
rêberê olî digirin û me dît ku rêberê olî 
(Xamineyî) di axavtina xwe ya çend rojan 
berî niha li bajarê Sine de çawa rondik ji 
Ehmedînejad û dewleta wî re barandin û 
bi tundî êrîş kire ser wan kesan ku heta 
wan rexneyên sivik û sade ji serkomarê 
destnîşankirî yê wî digirin û piştre jî bi 
awayekî nerasterast ji wî re propaganda 
kir û heta daxwaz jî kir ku deng jê re 
bidin. Ji bilî hinek dirûşmên pûç û 
dubarekirî, tu yek ji berbijaran 
bernameyeke ron û bi bandor di warên 
siyasî, aborî, civakî û çandî de tune ye. 


Helbet Mehdî Kerûbî di daxuyaniyekê 
de bi rûyekî soza cîbicîkirina mafên 
kêmaniyên olî û netewî daye û Ekber 



Dîmenek ji civîna reformxwazên 
hukûmetî ên Kurd ku piştgiya 
reformxwazên dewletî dikin 

Elemî jî li ser wê pirsê tekez kiriye. Pirsên 
ku bi awayekî piratîkî hêla sor ya rejîma 
Îslamî tê hesibandin û her kes dizane ku 
cîbicîkirina wan di çarçoveya wê rejîmê û 
qanûnên wê de gellek dijwar û zehmet e 
û Kerûbî tenê weke dirûşma 
Propagandayê û ^ bona bidestxistina 
dengê neteweyên îranê û kêmaniyên olî 
mifahê jê distîne, her weke Xamineyiyê 
Weliyê Feqîh yê wê rejîmê li bajarê Sine 
gefa vê yekê xwar ku lênihêrîna Komara 
Îslamî a Jranê ji bo Kurdistanê, 
nêhêrîneke Îslamî ye û her kes cuda ji vê 
eslê bifikire, li dijî hêlên fikrî ên Komara 
Îslamî tevdigere. Ji ber ku biryarderê eslî 
û sereke di rejîma Îslamî ya îranê de 
Xamineyî ye. 

Yek ji pîvanên sîstem û civakek 
demokratîk pêkanîna hilbijartina azad e, 
bi awayekê ku xelk bikare bi şêweyekî 
rasterast û bi vîn û îradeya xwe bi ser 
çarenivîs û hilbijartina nûnerên rasteqîne 
ên xwe biryarê bidin û di proseya 
hilbijartina azad de, rola civakî û siyasî ya 
xwe di wê sîstema demokratîk de bilîzin 
û piraktîze bikin. 


Lê di rastî de ji bo rejîma Îslamî a 
îranê eva ku girîng û armanc bûye û 
heye, hatina hejmara zaf û berfireh a 
xelkê bo ser sindoqên dengdanê û wêne 
û fîlmhilgirtin bi rêya kamerayan ji wan 
dîmenan û nîşandana wan ji bo raya giştî 
a cîhanê û jêst û pirestîjgirtin bona nîşan 
dana xelkîbûna rejîma yyan bûye û heye. 
Bi kurt û kinî, di rejîma Îslamî a îranê de, 
hilbijartin weke proseyek demokratîk 
bona rêzgirtin ji viyan û îradeya xelkê 
nahên lidarxistin, belku zêdetir ji bo 
nimayîşkirina desthilat û berheqdan bi 
hukûmeta wan bi xwe ye, awayek ku 
piraniya dewletên dîktator û tatalîter 
birêve birine û dibin. Bi sedema rewşa 
hessas û peljen ya vê carê a hilbijartinan, 
ev pirse zêdetir xwe dide holê. Bi 
awayekê ku baykut û beşdarînekirina 
xelkê di hilbijartinên gerra vê carê de, 
nigeraniyeke zaf ji bo rayedarên rejîma 
Îslamî pêk aniye, lewra desthilatdarên 
rejîma Melayan û nemaze dewleta 
Ehmedînejad hemû hewl û cehda xwe yê 
xistine kar da ku di pêxema meşrûiyet û 
rewayîdana rûyekî bi hukûmeta xwe, 
dest bi bikaranîna mekanîzmên fend û 
fêlbazane bikin. 

Bo mînak, Wezareta Hundir a rejîma 
Komara Îslamî a îranê hejmara ew kesên 
ku dikarin di hilbijartinên vê gerrê de 
beşdariyê bikin, 46 milyon kes 
ragihandiye, eva di halekê de ye ku 
navenda serhejmariya netewî a îranê 
hejmara han 51 milyon û 300 hezar kes 
îlan kiriye. Di vê navberê de ne xuya ye 
ku çarenivîsa wan 5 milyon dengên din 
dê çi jê bihê?! Ji aliyekî din ve jî, 
Wezareta Hundir bi hevahengiya 
Konseya Parêzvan, 57 milyon bergên 
taybet bi dengdanê ji bo dehemîn 
dewreya hilbijartinên Serok Komariyê çap 
kiriye. 

Dehemîn gerra hilbijartinên Serok 
Komariyê di demekê de li bereberê 
birêveçûnê ne ku rejîma Komara Îslamî a 
îranê di yek ji qonaxên herî peljen û 
hestyar ên dîroka sî saliya xwe de derbaz 
dibe, ji aliyekê pirsgirêk û arîşeyên siyasî, 
aborî û civakî yên hundirê îranê ku yê 
bûne kirîz û bê çareseriya bingehîn mane 
û nerazîbûneke berfireh a sivîl û xelkî û 
çelengbûn û hatne meydana hêzên civakî 
li seranserê îranê li dijî siyasetên 
desthilata Welayeta Feqîh yê lê ketiye, û 
ji aliyê din ve jî rejîma Îslamî a îranê 
digel kirîzeke kûr a siyasî di asta herêm û 
navneteweyî de berbirû bûye. Lêji bo 
xelkê îranê û azadîxwazên îranê, 
hilbijartina vê carê jî weke carên din tenê 
şanogeriyek e ji bo gihîştin bi rawayî û 
berheqiyeke rûyekî ji bo rejîma Îslamî a 
îranê. 

Ebdullah Hicab 



Nav jê çi be, pirsgirêk ya Kurd e 


E v gotina serokkomarê Turkiyê, 
Abdullah Gul, li wan rojên dawî, 
gumanek wisa çê dike ku gelo tu 

bêjî karbidestên Turkiyê rastiya pirsa Kurd 
fem kiribin û niha bixwazin ji riyên 
çareseriyê bigerin. Her nebe piştî 80 sal 
înkar û bi dehan sal hêriş û şer û hewlên 
tunekirinê, dihat payîn ka gelo, serokê 
Xwedatirs û hevpartiyên wî yên di AKP'ê de 
ku bi dengên kurdan weha di siyaseta 
Turkiyê de xurt bûn, dê çi rêçareyekê ji 
pirsa kurd re bînin rojevê? Vekirina kanala 
televîzyonî a TRT6, li pey wê re jî radyoya 
Kurdî û hinek îşaretên di dema hilbijartina 
şaredariyan di Adara îsal de hatibûn dan, 
weke nîşaneyên erênî dihatin dîtin. Lê 
kiryarên dewletê û zext û zora ku bi 
berdewamî li ser tevgera Kurd li bakûrê 
Kurdistanê tê meşandin, tiştek dinê 
derdixin holê. Diyare dîsan, li gor gotina 
kevnare ya kurdî "rûyê sipî yê mele" 
zêde ne ciyê baweriyê ye". 

Li hember hewlên li pey hev yên tevgera 
Kurdistanê û mesaja aştiyê ya ji aliyê bi 
milyonan kurdên beşdarî rêûresmên 
Newroza 2009'an li hemû bajar û gundên 
Bakurê Kurdistanê û metropolên Turkiyê 
hatibû dan, dewletê ji Newrozê ve êrîşek 
xurt bo ser tevgera Kurdistanê dest pê 
kiriye. Ji bombebarana herêmên ser 
kewşen re bigre heya operasiyonên leşkerî, 
artêşa Turkiyê hemû îmkanên xwe li dijî 
tevgera Kurd li Kurdistanê xistiye kar. Di 
qada siyaseta sivîl de jî, ne tenê tu deriyên 
demokratîk yên nû bi ser gelê Kurd de 
venebûne, belkû pêşiya daxwazên 
demokratîk ên xelkê ji caran zêdetir hatiye 
girtin. Hêrişa çekdarî bo ser xwepîşanderên 
sivîl, girtina bi dehan xebatkarên Partiya 
Civaka Demokratîk (DTP), hewlên ji bo 
bêdengkirina kanalên racjehandina Kurdî, 
daxwaz ji dewleta îspaniya ji bo 
radestkirina siyasetvan Remzî Kartal, ku di 
hemû jiyana xwe de ji çekan û şer bi dûr 
bûye û bi dehan kiryarên dijî demokratîk 
yên din ên dewleta Tirk, rê nadin ku kes 
baweriyê bi gotina serokkomar bike. 
Turkiye endama Rêxistina Neteweyên 
Yekgirtî (UN), Konseya Ewropa, Rêxistina 
Asayiş û Hevkariya Ewropa (OSSE), 
Peymana Atlantîka Bakûr (NATO) û gellek 
rêxistinên navneteweyî yên din e ku xwe 
weke parêzvanên mafê mirovan didin 
nasandin. Ev her weha berendama 
endametî ya Yekîtiya Ewropa ye û pirr 
micid dixebite heta bibe endama rêxistinê. 
Turkiyê her weha Konvansiyona 
Navneteweyî a Mafên Abûrî, Civakî û 


Kurltûrî, û Konvansiyona Navneteyweî ya 
Mafên Sîvîl û Siyasî îmza kiriye, lê xwe ji 
îmzakirina wê beşa Konvansiyonê ku basa 
mafê kêmayetiyan dike, anî xala 27'ê 
parastiye. Turkiyê her weha Konvansiyona 
Ewropayî ya Mafê Mirovan pejirandiye, lê 
Çarçoveya Konvansiyona Ewropayî ya 
Parastina Mafê Kêmayetiyan ne pejirandiye. 

Dema mijar vedigere ser rewşa mafê 
mirovan li herêmên Bakûrê Kurdistanê û bi 
giştî mafê gelê Kurd li hemû deverên 
Turkiyê, xuyaye ku ne ev konvansiyon têne 
birêvebirin, ne jî yasayên navxwe yên welat 
di derbarê mafê mirovan de. Di piratîkê de, 
Kurd û welatê wan ne weke xweyî têne 
temaşekirin û ne jî mafê hindê hene xwe 
biyanî bihesibînin û weke biyaniyan xwedî 
maf bin. 

Her çend Dadgeha Mafê Mirovan ya 
Ewropa bi caran Tirkiye ji ber binpêkirina 
mafê takên Kurd tawanbar kiriye û ev welat 
neçar kiriye ku xusara mexdûrên Kurd bide, 
lê di piratîkê de heya niha tiştekî nekariye 
rewşê biguhere. Bi kiryar mijarên 
demokrasiyê û mafê mirovan, ketine bin 
siya siyaseta ewlekariya dewlet û artêşê ku 
her kes û her aliyê "bi Tirkbûna xwe 
şanaziyê neke" ji xwe re weke dijmin 
dihesibînin. Di encama wê têgehê de artêşê 
desthilatek xurt standiye, bi awayekê ku bi 
zora çekan û di jêr navê "şerê li hember 
cudaxwaziyê" de, çiya dixwaze li Kurdistanê 
encam dide. Ev têgeh tu cudahiyê naxe 
navbera şerê çekdarî û daxwaziyên siyasî 
yên gelê Kurd li Turkiyê. Têgehek wisa li 
ser dewlet û desthilatê, ku ji aliyê artêş û 
siyasetvanên Turkiyê ve birêve diçe, rê 
nade heya bingeha layîk an sekûler ya 
yasayên Turkiyê bikeve xizmeta 
demokrasiyê û mafê wekhev yê mirovan. 
Rast berevajî, bi hêceta parastina siyaseta 
layîk a dewletê, daxwaziyên siyasî û kultûrî 
yên xelkê û heta rêxistinên çep jî têne 
serkutkirin. Ev piratîka dewletê weke 
durûtiya siyasî a Turkiyê tê dîtin. Lê diyare 
ew dîtin ji wê siyaseta dewletê re tê ku li 
ser bingeha yekîneyek unîter bi "yek gel, 
yek dewlet, yek ziman û yek al" hatiye 
avakirin. Li Bakûrê Kurdistanê, artêş û 
hêzên ewlekariyê desthilatdarê sereke ne. 
Ji bilî artêş, Mît, polîs û candarme, bi salan 
e dewletê leşkerên caşan jî ava kiriye ku bi 
navê parêzvanên gundan kar dikin, û xelk ji 
wan re dibêje cerdevan. Di wan salên dawî 
de, ewan cerdevanan cinayetên herî 
nemirovane li dijî xelkê bêberevan an sivîl 
encam dane, lê tu car ji ber encama karê 
xwe hesab nedane. Ji kuştin û destdirêjiyê 
re bigre heya dizî û şelandina xelkê, tu 


qebahet nemaye ku ew leşkerê cerdevan 
nekin. Hêrişa roja 5'ê Gulanê li gundê Bîlge 
ya girêdayî navçeya Şernex li Mêrdînê 
mînaka herî hov ya wan karan bû. 

Lîsteya kiryarên bi wî rengî hin dirêj e ku 
dema meriv wê rêz bike, dê bi serê xwe 
bibe mijarek cuda. û beşek zêd ji wan 
karên derveyî exlaq û mirovatiyê li dema 
desthilatdariya Gul û partiya wî, AKP'ê 
birêve çûne. Ji wê jî hê xirabtir ew e ku 
piraniya caşên îro li Bakûrê Kurdistanê di 
xizmeta siyaseta dewletê ya dijî Kurd de 
ne, alîgir an girêdayê AKP'ê ne. 

Di hemû dîroka hevdem a Turkiyê de 
axaftina li ser pirsa Kurd û rewşa herêmên 
Kurd lê dijîn bive bûye. Tilisma niqaşa li ser 
rewşa gelê Kurd, rewşenbîr û nivîskarê 
mirovhez, Îsmaîl Bêşikçî şikand, dema ku 
wî di teza xwe ya duktorayê de, li astek 
akademîk, behsa hebûna rastiya Kurd kir. 
Lê ciyê wî yê herî ewle girtîgeh bû. Li pey 
wî re, kêm û zêde hinek rewşenbîrên Tirk 
mijara Kurd anîne rojevê, lê ne ewan û ne 
jî Kurdên ku ji kurdbûna xwe xwedî 
derdiketin tu xweşî ji xwe û wê helwêsta 
xwe nedîtin. Lê di encama berxwedana 
gelê Kurd de û bi xwêdan û xebata 
têkoşerên Kurd, ji sala 1991 û pêve, êdî 
pirsa Kurd kete rojeva siyasî ya Turkiyê. 
Digel hindê ku qedexeya li ser niqaşên li 
ser pirsa Kurd nehate rakirin, lê êdî 
kontrola mijarê ji dest dewletê derket û 
dîwarê înkarê herifî. Daxuyaniyên 
serokkomarê demê yê Turkiyê, Turgut 
Özal, di sala 1992 de ku "rastiya hebûna 
Kurd" pejirand, mijar xiste rewşek nû. Her 
çend wê helwestê, di piratîkê de, tu 
derfetên nû an legal ji bo ku pirsa kurd bi 
riya siyasî were çareserkirin, neanîne pêş. 
Giring ew e ku ji wê demê ve gelê Kurd, bi 
xwe û bi hêza xwe, pêngav bi pêngav 
siyasetvanên Turkiyê neçar kir ku rastiya 
hebûna wê bipejirîne. Ji ber ku êdî têkoşîna 
gelê Kurd gihîşte astek weha bilind ku 
siyasetvanên Tirk nikarin li hember 
daxwaziyên kurdan bi tevahî bêdeng 
bimînin. Sala 2005'an, di serlêdana xwe ya 
bajarê Amedê de, serokwezîr Receb Tayib 
Erdogan basî "şaşitiya dîrokî ya karbidestan 
li hember kurdên welat" kir û niha jî 
serokkomar Gul basî hebûna pirsgirêkekê 
dike ku nav jê çi be, her pirsa Kurd e. Lê 
diyare mewdaya navbera gotin û kirinê pirr 
ji hev dûr e û riya wê pirr bi ji asteng e. 
Lewma Gul, Erdogan an siyasetvanên din 
ên Tirk ji gotinê bi der tiştekê ji bo 
çareserkirina pirsa Kurd nakin. Belê gelê 
Kurd êdî ji wê qonaxê derbas bûye ku tenê 
baweriyê bi gotinan bike. 

Mêrxasî û Berxwedana şerê sê roje li gundê Ceterê 


“Gelî Hevalan ! Eger Hûn Çûn, Min Cî Nehêlin!” 


Beşa 8 


Silêman Keleşî 

Gelî xwendevanên hêja! 
her çawa di beşa heftan 
de kete berbas, piştî zor 
û zehmetiyeke zaf, me 
karî xêncî birîndarekê ku 

paşan dê basa wî bê kirin, me hemû 
birîndarên xwe gihîjandin ciyê diyarîkirî. 

Berî ku ez herme ser basa eslî, tiştekî din 
ku gellek bo min û renge bo xwendevanan 
jî balkêş be û hewce dizanim bas jê bikim, 
ewa ye ku di wê gerrê de çend hesp û 
hêstir bona hilgirtina bar û teqemeniya 
zêde digel me bûn. Her wisa yek ji wan 
hêstiran, hêstireke sipî bû ku taybet bû bo 
hilgirtina bêsîma rakal. Her komîte û 
hêzekê yek bêsîma rakal hebû ku bi rêya 
wê ve peywendî digel navenda hizbê dihate 
girtin. Hêstirek ku barê wê hemû mîn û 
teqemenî û sîlah bû, piştî vekişiyana hêzên 
Pêşmerge di gundê Ceterê de, ew heywan 
bi serê xwe dikeve pey dews û şûnpêyê 
Pêşmergan û bi barê xwe ve tê ber derê wê 
malê di gundê Sakan de ku cara pêşîn 
heval lê mêvan bûne. Ew heywana xwedî 
hez nexwast di wê roja teng û nexweş de jî 
xwedîyê xwe tenê bihêle. Belkî bi hatina 
xwe û barê ser pişta xwe, heval keyfxweş 
kirin. Wê heywana bê zar û ziman, bi 
hatina xwe wefadarî û emegnasiya xwe 
nişanî Pêşmergan da û nexwest xwe û barê 
xwe teslîmî neyarên wan bike. 

Wê şevê em rê ketin û piştî çend 
demjimêran digel hemû astengiyên ku 
hebûn me tevî birîndaran xwe gehande wî 
cîyê ku mexseda me bû. Sed car avadan be 
ew cî û warê ku em gehîştinê. Heta cî hebû 
Kadro û Pêşmerge di nava gowê û mala 
xwedîyê wê cî bicî bûn. Diyare pêş hemû 
tiştekî cîyê baş û rihet bo birîndaran bû, 
gellek birîndar jî neçar bûn ku digel 
Pêşmergan di nava gowê de bimînin. Ji ber 
vê hindê derê hewa pirr sar bû û her 
kesê/a hez dikir here jorde. Ewa jî bo 
Pêşmergan girîng nebû ku ewa gowe ye û 
cîyê pez, ya girîng ewa bû ku piştî sê roj û 
sê şevan şer û berxwedanê bikarin çend 
demjimêrekan razên û bêhna xwe vedin. 
Ew keçên ku cîyê wan di jor de hebû, çûne 
jorê û yên dinê jî li ser giya û lodan xwe 
dirêj kirin û razan. Kek Cefer Hamidî du 
wêneyên wê rojê di gowan de bo min 
şandine û ezê wan ser malperên înternetî 
biweşînim, heta hemû xwendevanên hêja 
bibînin. Sipas ji bo kek Cefer Hamidî. 

Hevalan karî kêm û zaf wê rojê bêhna 
xwe vedin. Xwedîyê malan wek Kurdên 
welatparêz û mêvanhez çend pez (kavir) bo 
me şerjê kirin û birîndar û Pêşmergan 
xwarineke xweş û baş xwarin û dil û hinavê 
wan germ bûn. Birîndar jî bi gorî îmkanatên 
ku hebûn, di gowan de hatin dermankirin. 
Wê rojê dîsan ez û Kek Mecîd Nûrî bal hev 
ser lodê raza bûn. Dema ku ez razayî bûm, 
şerê nava gundê Ceterê di xewna min de 


derbaz dibû. Wextê ez ji xew rabûm û min 
gote kek Mecîd şer û tirs dihu bû, lêbelê ew 
dîmenê wê tîne ber çavê min, ez niha 
ditirsim, wî jî got hûn duh bibûne xweşmêr 
û îro jî ditirsin. 

Piştî nanxwarin û bêhnvedanê, me bi 
hevala re bas dikir, eger hatiba dîtin û 
nêrîna wan hevalên din ser girtiba û em 
çûbana çiyayê Şêxbazîd, rewşa me û 
birîndaran dê çawa ba. Ewan jî digot 
Xwedê kir ku em neçûn, eger em çûban, 
rewşa me dê gellek xirab biba, nemze ya 
birîndaran. 

Çi xebatkar û Pêşmergeyekî Kurdistanê 
nikare basa fidakarî û berxwedana xwe yan 
hêza Pêşmerge bike, lê basa fidakarî û rola 
xelkê qehreman yê Kurdistanê neke. Eger 
piştgirî û alîkariya gel neba, Kadr û 
Pêşmergan nedikarîn wan hemû hemasan 
biafirînin. Ewa 24 sal bi ser wê bûyerê re 
derbaz dibe, ez bi qasî van 24 salan sipas û 
qedirzaniya xwe pêşkêşî hemû xelkê 
herêmê bi giştî û bo wan kes û malbatan 
dikim ku pez û kavir di wan rojên teng de 
bo Pêşmergan serjê kirin û can û malê xwe 
dêxistne xeterê. Her wisa sed silav û her 
bijîn bo wan qehremanên nadiyar û 
malbatên hêja û birûmet ku rojan 
birîndarên me di himbêza xwe de xwedî 
kirin û bi hezar zehmetiyan derman bo wan 
anîn û li dijmin parastin. 

Gelî xwendevanên delal! her wek hate 
baskirin, di şer û berxwedana sê roj û sê 
şevan de zêdetirî 400 kuştî û sedan 
birîndarên dijmin hebû ku di dema xwe de 
ji Radyo Dengê Kurdistana îranê hatine 
xwandin. Ew şer bi şerê sê rojî li devera 
"şimala" Kurdistanê (Ceterê) bi nav û deng 
e. Şerê sê roje piştî 24 salan niha jî li ser 
zarê xelkê û di axavtin û stiranên xelkê 
herêmê de hertim tê gotin û dê her bête 
gotin jî. 

Her wisa di wan şer û berxwedanan de, 
13 şehîd û 38 Kadr û Pêşmergên PDKÎ jî 
birîndar bûn. Ez dixwazim tenê çarenivîsa 
birîndarekî şerê Ceterê bedelî hemû 
birîndaran wek nimûne binivîsim. Ji ber ku 
her birîndarekî Pêşmerge bi xwe dastanek 
heye ku nivîsîna hemûyan pirr zehmet û 
giran e. Ez gellek hêvîya hevalên qelem bi 
dest rawestam ku ser wê bûyerê binivîsin. 
Lê mixabin min dît ku piştî 24 salan kes 
nanivîse. Min jî gellek pê heyf bû ku tiştek 
ser nehê nivîsîn. Bi hizra min her niha 100 
kes ji wan Kadr û Pêşmergên ku di nava 
şerê Ceterê de bûne, sax in û li îran û 
derveyî îranê dimînin. Hêvîdarim ku ew 
hevalên bi dest û qelem eger kêmasîyên vê 
nivîsarê hebin ku bêşik hene, serast û 
dewlemend bikin. 

Xwendevanên hêja! ya rastî hewce bû 
navê gellek kesên din jî di wê rêze gotarê 
de hatiba anîn ku kedeke zêdetir dabûn, lê 
renge navê gellekan bîra min nemabin û 
anîna navê hindekan jî min ji ber barê 
emnîyetî (ewlekarî) ku niha li herêmê ne bi 
baş nezanî, ji ber vê hindê, ez bi anîna 


kêmtirîn navê kesên sax razî bûm. Lê heta 
cîyê destê min hat û karî, min navê şehîdan 
nivîsî, çi yên di wî şerî de şehîd bûn, çi jî 
piştî wan şeran şehîd bûn, lêbelê girêdana 
wan bi wî şer ve hebin. Ji ber ku ew êdî 
nemane ku bikarin basa qehremanetiya 
xwe û hevalên xwe bikin. Heq wisa ye ku 
em rol û fidakariya wan bo gel binivîsin û 
bidne nasandin. 

Evên jêr jî navê Şehîdên PDKÎ di 
berxwedan û şanaziya şerê gundê Ceterê 
de ne: 

l.Idrîs Mîrî xelkê gundê Rêkavê, 2. 
Kamilê Reşo Kadroyê PSK'ê - Kurdistana 
Bakur 3. Serbaz Ebdîlî xelkê gundê 
Kurana Evraz, 4.Tofîq Bawanî xelkê 
Bawanê, 5. Mizefer Kamranî xelkê 
Axçeqel, 6. Silêman Reşîdî, 7. Seîd 
Mendan Hêza Şehîd Niho, 8. Fîroz Omerî 
xelkê gundê Axçeqel, 9. Mewlûd 
Ebdullahî xelkê gundê Golegeniyê, 10. 
Heyder Ehmedî, 11. Mehmûd Kirêve 
Serdesteyê desta zerbet ya hêza Aware ya 
Pîranşarê, 12. Mihemed Bayezîdî ji Hêza 
Aware, 13. Ebubekir .... ji Hêza Aware ya 
Pîranşarê, 14. Kesekî sivîl yê xelkê gundê 
Ceterê. 

Her çawa berê min soz da ku basa 
serpêhatîya birîndarekî şerê Ceterê bo we 
xwendevanan bikim, ew jî kekê Silhedîn 
Mihîzade ye, ku bi Silho tê naskirin. Kek 
Silhedîn yek ji wan 38 birî darên şerê 
Ceterê ye. Her yek ji wan bi xwe dastanekî 
dûr û dirêj heye ku nivîsîna hemûyan di 
rêzegotareke wiha de eger nemumkun jî 
nebe, pirr zehmet e. Lê min wisa baş zanî 
ku tenê basa hevalekî birîndar bikim ku 
hemû xwendevan baş ji derd û kovanên 
Pêşmergên birîndar bizanin. Her wisa 
haydarê asteng û zehmetiyên wê demê a 
xebata gel û partiya xwe bin. Eger kesek 
yan jî kesanek nemaze nifşa nû ku jiyan û 
berxwedana Pêşmerge wek dastan çav 
lêkirine ya jî lê dikin, ez dixwazim wan 
bibim nava kûratî û rastiyên ku egîd û 
mêrxasên demokrat di jiyana pêşmergetîya 
xwe de pê re rûbirû bûne. Heta hemû kes ji 
kar, rol û zehmetiyên wan agahdar bin. Bila 
gelê Kurd û PDKI û hemû dayik û babên 
wan birûmet û şanaziyê bi wan xort û 
lawên xwe bikin û her tim û tim bi wan 
serbilind bin. Bila heta hemû dastan û 
çîrokên xeyalî jî serê kornuşê ji bo wan 
hemû mêrxasî û berxwedanan bitewînin... 

Rola Mafê Mirovan Di Siyaseta Dereve De 


Bingeha Rojavayî 


Ç 


awa mirov dikare hizra cîhanîbûna mafên mirovan wek di Carnameya 
Cîhanî ya Mafên Mirovan de hatiye bibîne? Hinek gumanê ji wê yekê 
dikin ku hizra parastina mafên bingehîn ên mirov berê li welatên rojava 


hatibe ser ziman û nivîsandin. Ya rast ewa ye ku bingeha wê yekê wek hizra 
Marksîzmê ji felsefe û çawaniya hizirkirina rojavayê çavkanî digire. Pirsa bingehîn 
ewa ye ku ew mafane li gor hewcehiya demê hatibin geşekirin û bibin normên 
cîhanî li kirdarên mirovan û li seranserê cîhanê ji aliyê mirovaniyê ve digel 
cudahiyên çandî yên wan bê qebûlkirin. 

Wîsta parastina mafê takekes yek ji kevneşopiyên herî baş yên rojavayî ye ku li 
gor wê mafê bingehîn yê mirov e ku nabe bi tu awayekê ji aliyê takekes, girûp û 
alî û desthilatan ve bên pêpeskirin. 

Ewa cudahiyek bingehîn ya navbera welatên rojavayî digel welatên din e. 
"Donnelly" hizirkirina ji mafê takekes yek ji cudahiyên herî mezin di navbera 
rojavaya modern û welatên ne-rojavayî di warê rêzgirtin li hurmeta mirovî de 
dizane. 

Ewa nahê wê wateyê ku di serdema modern de normên cîhanî nikaribin bên 
geşe û xurtkirin. Ewa aliyê kêm dê xeyala wê yekê mumkin dike ku pêvajoya 
mafên mirovan, ku bingeha wê li rojava bû, ji aliyê civakên ne rojavayî hatiye 
pesendkirin yan bê pesendkirin. Ya giring ewa ye ku herçend hizra parastina 
mafên takekes ji aliyê rojava ve hatiye holê, ewa li dijî wan hizr û ramanane nine 
ên ku di cîhên din de hatine geşekirin û bûne norm û standardên cîhanî. 

Nîşaneyên gellek hene li ser mijara serê hatiye baskitin, ku bi kêmanî ji aliyê 
dewletan û êlîtên ramyarî ve yê bûne diyardeyên cîhanî. Nêzîkî hemû dewletan 
çanda siyasî û civakî ya wan çawa bibe bila bibe, binpêkirina sîstematîk ya mafên 
mirovan wek jênosayd, îşkence û windakirina bi zor şermezar dikin. Dewletên 
cîhanî bi kêmî wê qebûl dikin ku standardên cîhanî yên mafên mirovan diviya li 
welatên wan jî bên cîbicîkirin. Ewana her wisa ji bo rejîmên tundrew ên weke 
Komara Îslamî ya îranê jî rast e. 

Nûnerên îranê dema nîqaşa peymandarî û cîbicîkirina peymanên mafên 
mirovan digel wan tê kirin, dibêjin ku ew diviya di navbera peymanên navnetewî 
û destûrên Quranê de yekê hilbijêrin. 

Ew destûrên Quranê tercîh dikin. Lê bi kiryar îranê li hember komîsyona mafê 
mirovan a Neteweyên Yekgirtî xwe davêje ber deriyê peymanên navnetewî yên 
mafên mirovan. Fermana kuştina Selman Rûşdî nivîskarê pirtûka Ayetên 
Şeytanî ji aliyê rêberê mirî yê îranê Ayetullah Xomeynî wê yekê derdixe holê ku 
peyvên dawî bo pirsa mafê mirovan hîn nehatine nîqaşkirin û fehmkirin. 

Dûma Nûçeya rûpela l'ê 

Di axavtina xwe ya bajarê Seqizê de, wî basa vê yekê kir ku Amerîka û 
dijminên Komara Îslamî li derveyî sînoran alîkariya hêzên Kurdî dikin ku dijberiya 
rejîma wî bikin, di halekê de ku çavkaniya eslî û sereke a xebata azadîxwaziya 
Kurdan, neteweya kurd e. 

Bi hatina wî tu yek ji pirsgirêkên xelkê nehatin çareserkirin û wî hemû pirsekek 
xelkê Kurdistanê girêdayî pirsên Olî zanî û herî zêde bal kişande ser mijar û pirsên 
di vê derbarê de. 

Beşek zaf ji xelkê gund û herêmên ser sînorên parêzgeha Kudistanê kasibkariyê 
dikin, lê wî di axavtian xwe ya bajarê Merîwanê gaf ji xelkê xwar ku wî karî nekin, 
di halekê de tu proje û pilanek ji bo wî xelkê xizan û belengaz yê Kurd pêkêş 
nekir. 

Serdana Xamineyî weke rêberê olî yê rejîma Islamî a Iranê bo cara yekemîn û ew 
jî bo dema 8 rojan zêdetir manoreh siyasî û ewlekarî bû. 



Şiroveya 
Peyvên Sivasî 


Berhevkar: 

Omîd Esxeran 
omid_anbi@yahoo.com 


Sipîtik (Sceptic) 

T êgiha Sipîtik yan Felsefeya 
Guman, yek ji kevintirîn 
mektebên felsefî yên Yûnana 

Kevin tê hesibandin û di bîr û bawerên 
Olî de bi kesekê re tê gotin ku 
baweriya wî/ê bi ol tu nebe yan guman 
tê de hebe. Lê di Yûnana kevnar de ku 
têgiha han li wir derketiye holê, Siptîk 
bi kesekê dihat gotin ku bi baweriya 
wî/ê, mirov bona bidestxistina zanistê 
terazû û pîvaneke diyarîkirî tunîne û bi 
tu awayekê nikare rastiyan peyda bike. 
Ji ber vê jî alîgirên wê derheq hemû 
tiştekê diketin şik û gumanê û digotin 
ku hesta mirovan tûşî nerastiyê tê û 
eqlê mirovan jî nikare nerastiyên han 
çareser bike, bi vê sedemê jî em 
nikarin derheq tu tiştekê bi dilgermî û 
piştrastiyê ve nêrîna xwe derxin holê û 
bi rast bihesibînin. Ji wê jî girîngtir ev e 
ku surûşt, ruhiyat, zewq, têgihîştin, 
perwerde û hînkariya mirovan 
newekhev e û bêguman eva jî dibe 
sedemê vê yekê ku dadwerî û pêşbînî 
wek hev nebin. Bi vî awayî her cure 
zanistek di civakê de cihê şik û 
gumanê ye. Ji aliyek din ve alîgirên 
Sipîtikê li ser wê baweriyê bûn ku 
têgihîştin li her tiştekê bêy ezmûna wê 
tiştê ne mumkin e. Gumankeran digot 
ku mirova zana divêt bêniyaz be û di 
hember hemû warên jiyanê de 
liserxwe be. Her wek me îşare pê kir, 
Sipîtik yan Felsefeya Gumanê yek ji 
kevintirîn xwendingehên felsefî yên 
Yûnana kevnar tê hesibandin û piştre 
diçe nav mekteba "Sitayîkîzm" û 
"Êpîkoriyanîzm"ê û di serdemê 
"Rênesans"ê de jî dîsan ji dayîk dibe û 
di vê serdemê de bi kesekê re dihat 
gotin ku di Ola Kirîstiyanî de şik û 
guman dikirin û ew ol red dikirin. Ji ber 
vê yekê jî têgiha guman û 
gumankeriyê^ weke "Kufr" û "Kafir" 
dihesibandin.îro jî kesek ku guman di 
tiştek yan mijarekê de hebe, bi 
"Sceptic" tê naskirin. 

Çavkanî: (Ferhengî Ramiyarî 
Nîga) Azad Weledbegî 
(Danêşnamêyê Siyasî) "Politicial 
Dictionary" 

Daryûş Aşorî 

Diyardeya Firotina Keçên Îranî Di Welatên Erebî De 



Agirî - Beşa Civakî 


C arek din raporek derheq 
firotina keçên Îranî di welatên 
Erebî de, di yek ji malperên 

hundîrê îranê de hate weşandin. 

Malpera "hammihan"ê, di raporekê 
de derheq diyardeya han dinivîse: 
Temenê piraniya ew keçên ku ji bo 
Dobey û bajarên din yên Mîrîtiyên 
Yekgirtî ên Erebî bi qaçaxî tên şandin, 
di temenê 10 heya 17 saliyê de ne. 

Serokê Deftera Polîsa Navnetewî 
"Interpol"ê li îranê, di payîza sala 
2006'an de gotibû: Ji îro pêde pîşeya 
qaçaxa keç û jinên ciwan ên Îranî ji bo 
welatên derdorê, yek ji pîşeyên pirr 
dahat di îranê de ye. 

Navhatî herwiha gotibû ku piştî 
qewmîna erdheja bajarê Bemê li îranê, 
keçên bê serpereşt hatin revandin û 
ber bi bazarekî naskirî di Tehranê de 
hatin şandin ku li wir bazirganên Îranî 
û biyanî bi hev re bazarê dikin. 

Bazirganiya han qet bê beşdarî û 
haydariya Melayên desthilatdar birêve 
naçe. Berpirsên dewletî bi xwe di kirîn 
û firotin û azara zayendî a jin û keçên 
Îranî de dest hene û beşdar in. 

Lê hinek ji nûnerên Meclîsa Şêwra 
Îslamî ya^ îranê, weke nûnerê 
parêzgeha îsfehanê, diyardeya han bi 
fenamenek normal dihesibînin û 
belavkirina nûçeyên han weke 
piropagandayek li dijî rejîma îranê 
dizanin. 

Xincî Dobe yê, welatên Efxanistan, 
Pakistan û Hidûstan jî di refa wan 
welatan de ne ku bazirganiyê bi keçên 
Îranî dikin. 

Li gor lêkolînên ku hatine encamdan, 
hejariya aborî û çandî du sedemên 
sereke ên firotin, qaçax û helatina keç 
û jinên Îranî û tûşbûna wan bi taximên 
(bandên) qaçaxçiyan tê hesêb. 


Kesên endam di bandên qaçaxa keç 
û jinan de, bi mifahwergirtina nerewa ji 
xalên han ên lawaz, ber bi gundên 
biçûk û bêpar ji hemû îmkanatên 
pêşkevtî û îroyîn diçin (bixasmanî 
gundên parêzgeha Xorasanê) û tevî 
malbatên keçan diaxivin û bi dana 
sozên dêrew û nerast weke "keçên we 
bi rêya han dikarin serbixwe bin û dê 
bikaribin bi xwe debara jiyana xwe 
bikin û herwiha ew dê bikarin di 
pêşerojek nêzîk de pêwîstiyên we jî ( 
malbata keçan) dabîn bikin", malbatên 
wan dixapînin û keçên wan ji wan 
dikirin. 

Li gor qisên wan kêçên ku hatine 
firotin û bûne goriyê kiryarên han ên 
kirêt, qaçaxçî ji bo kirîn her keçekê 6 
heya 7 milyon tûmenan didin malbatên 
keçan. Helbet biha û nirxa keçên biçûk, 
anku yên di navbera temenê 10 heya 
12 saliyê de zêdetir e û bi 20 milyon 
tûmenan tên kirîn û ji bo şêxên 
Emaratê tên şandin. 

Çimku şêxên Ereb pitir hez ji keçên 
biçûk û kêm temen dikinl! 

Karnasekî civakî derheq sedemên 


firotina jin û keçan di parêzgehên 
Xorasan, Sîstan û Belûçistan îranê, û 
welatên Efxanistan û Pakistanê de 
dibêje: Taximên qaçaxçî pitir wan keç 
û jinan destnîşan dikin ku di malbatek 
hejar û destkurt de dijîn û rewşa wan a 
aborî pirr xirab e. 

Piraniya ew keçên ku ji bo Mîrîtiyên 
Yekgirtî ên Erebî tên şandin, bi du 
rêyan tên veguhastin, hejmarek ji wan 
jin û keçan bi terzek fermî ji malbatên 
wan tên xwastin û bi dana hinek pere 
bi bavê wan ji bo derveyî welat tên 
şandin û hejmarek ji keçên din jî hene 
ku tên revandin yan ji aliyê endamên 
banda qaçaxa jinan tên xapandin û bê 
haydariya malbatên wan ji bo derveyî 
welat tên birin. Ger mêrên Ereb wan 
keçan weke jina xwe hilbijêrin û wan 
bixwazin, pirsgirêk kêmtir e, lê pirsa 
sereke demekê derdikeve holê ku 
keçên Îranî ji aliyê mêrên Ereban ve bi 
havserî nahên qebûlkirin û bi dilê wan 
nînin. Lewra ev keçane neçar dibin 
bona xwedîkirina xwe, laşê xwe 
bifiroşin û tûşî karên dûr ji exlaqê 
bibin. 


Ên Ku Madeyên Sirker Di Nava Girtîgeha Urmiyê De Belav Dikin, Kî Ne? 


Agirî - Beşa Civakî 


Rojane yek kîlo madeyên sirker weke 
Kirak û hiroyîn, wd..., ji aliyê 1300 heya 
1800 kes ji girtiyên tûşbûyî bi madeyên 
bêhişker di zîndana bajarê Urmiyê de tê 
bikaranîn. 

Bihaya her yek girem ji madeyên hişber 
weke Kirak û hiroyînê di navbera 6000 
heya 10000 tûmenan e. 

Lewra rojane 6 heya 10 milyon tûmen 
pere bona kirîn û firotina madeyên sirker di 
wê girtîgeha kurdisianê de tê xerckirin. 


Di rastî de gumanbarên sereke ên ku 
madeyên hişber di nava wê zîndanê de 
belav dikin, ew kesên girtî ne yên ku ji 
merexesiyê vedigerin. Çawaniya birina 
madeyên sirker bo nava girtîgeha bajarê 
Urmiyê cihê pirsiyarê ye!? 

Ew rêya ku bo nava zîndanê diçe, 
deriyeke mezin e ku panahiya wê 3 metr 
dibe û di dema hatin û çûna girtiyan de bi 
qasî nîv metrê tê vekirin û daxistina. Efser 
û Nobedarên vê beşê hêzek bi ezmûn û 
lêzan û dewredîtî ne ku gişt liv û tevgerên 
xelkê dixin jêr çavdêriyê. 


Kesên girtî rojane 3 caran li derveyî 
girtîgehê xwarinê werdigirin. Bi hûrî û bi 
dezgehên pêşkevtî lêgerîna xwarinên han 
tê kirin. 

Heta memûrên zîndanê, berpirsên 
tendurustiyê, karmendên beşa civakî, 
berpirsên "Enderzgehan", mele û 
birêveberên navxweyî bi dest û dezgehên 
elekteronîkî lêgerîna wan xwarinan dikin. 

Heta bi nobedarên vê beşê hatiye 
ragihandin ku ger şik bi her yek ji hevkarên 
xwe jî kirin, li wan jî bigerin. Xincî vane 
rojane hatin û çûnek zaf bo zîndanê tê 














CIVAK U JIN 


Agirî 


^ Hejmar 111, 21ê Gulana 2009 


◄- 

kirin, ji vana şandana 20 heya 25 kesan bo 
merexesiyê û vegerîna girtiyên çûyî bo 
merexesiyê. 

Herwiha rojane 10 heya 15 girtiyên nû 
tînin bo zîndanê ku egera anîna madeyên 
sirker ji aliyê van ve pirr zehmet e. 

Lewra kesên herî sereke ku madeyên 
hişber tînin bo zîndanê, girtiyên vegeriyayî 
ji merexesiyî ne. 

Zîndaniyanên han rojane bi qasî 40 heya 
50 girem hiroyîn yan kirakê tevî xwe tînin 
bo zîndanê ku encamdana kiryareke han bê 
hevkariya berpirs û nobedarên zîndanê û 
hebûna pirogiramek rêk û pêk û ji pêşde 
darîtî nahê encamdan. 

Divêt berpirsên lêgerîna û girtîgehê 
bersiva vê pirsiyarê bidin ku ger hemû 


P rof. Dr. Venek Şîlhan, navbdartirîn 
aborînasê Komara Çekê, di 82 
saliya xwe de çû ser dilovaniya 

xwe. Prof. V. Şîlhan Kurd ji Şehîd Dr. 
Ebdulrehman. Qasimlo di salên 50'ê 
sedsala bihurî nas kiribû. Di destpêkê de 
Dr. Qasilmo şagirtê wî bû, lê di dawî de 
bibû dost, heval û hogirê wî. 

Prof. V. Şîlhan di sala 1927'an de hat 
dinê. Bavê wî şervanê Komara Çekê bû. Bo 
sazkirina Komara Çek salan Çek li dest de 
şer kiribû. 

Di sala 1938'an de ku Çekoslovakya ji 
aliyê Hîtler ve hat dagirkirin û Almanî bû 
zimanê fermî, bavê V. Şîlhan zarokên xwe ji 
dibistanê kişand û nehişt ku îdî herin 
xwendin bi zimanê Almanî. Ji ber ku neçû 
dibistana Almanî, rejîma Hîtler ew wekî 
zarok boa kar şand fabirîka hesin. Heta 
dawiya şer di wê fabrîka hesinê de wek 
karker kar kir. 

Piştî şerê cîhanê yê duyemîn V. Şîlhan 
bêy ku dibistan xilas kiribe, dest bi 
zanîngehê, şaxa aboriyê kir. Di eynî salê de 
bû endamê Pariya Komunîst a 
Çekoslovakya (1945). 

Sala 1950'an, zanîngeh xilas kir û çû 
Leningrade - Yekîyiya Sovyetê- û bû 
doktorê aboriyê û dest bi xebata xwe ye 
zanistî di warê aboriyê de kir û di demekî 
kurt de bû Profesorê Aboriyê di baştirîn 
zanîngeha aboriyê di Ewropa Navîn de. 

Di vê navberê de tu car dest bi xebata 
xwe ya siyasî ber nedabû û bûbû endamê 
lijna navendî ya Partiya Komunîst ya 
Çekoslovakyayê. Di sala 1967'an de, 
pêwîstiyên reformên aborî di nav rejîma 
Komunîst de weşand û bal kişand ku bê 
van reformên bingehîn komunîzm nikare 
xwe didomîne. Şîlhan bû dengê reformîstan 
di welatên Komunîst de. Daxwazên wî yên 
reform di sîstema Komunîzmê de xwe wek 
Bihara Prag'ê di sala 1968'an de da pêş. 


girtiyek madeyên hişber bi xwe re tînin, 
çawaye ku bi rehetî ji binkeya lêgerîna 
navxweyî re derbaz dibin, ew jî bi hebûna 
wan hamû îmkanatên pêşkevtî?! 

Veguhestina medeyên hişber bo benda 
Niswan û ji bo benda navxweyî a girtîgeha 
Urmiyê di gumgume û devlikên tirşî û 
wd.... de heya çi qasî rast e? 

Bêşik yek ji armancên rejîma ^ Komara 
Îslamî a îranê tûşkirina xelkê îranê bi 
madeyên sirker e û rejîma îranê ji rêyên 
nerasterast ve di vê derheqê de hemû 
hewlên xwe dide. Niha pitir ji çend milyon 
kes li îranê tûşî madeyên sirker bûne. Ev 
yeka jî rûmetê civaka me gellek nehez û 
kirêt kiriye. 


Yekîtiya Sovyetê û welaten Komunîst ên 
Ewropî biryar standin ku Bihara Prag bi 
leşker û Çekan bidin sekinandin. Sed 
hazaran leşkerên welatên Komunîst yên 
Ewropayê ketin Çekoslovakya û dest bi 
girtin û zîndanîkirina reformîst û 
azadîxwazan kirin, di nava girtiyan de 
hemû lijna navendî ya Partiya Komunîst ya 
Çekolovakya jî hebûn, ji bilî V. Şîlhan ! 

V. Şîlhan di bin dagirkirinê de prr din 
Partiya Komunîst a Çekoslovakyayê bi dizî 
ve civand. Di vê civînê de wek Sekreterê 
Giştî yê Partiya Komunîst ya Çekoslovakya 
hat hilbijartin. Wek Sekreterê Giştî yê 
Partiya Gelê Çekoslovakya li hember 



Ji aliyê çepê ve: Dr. Yekta Uzunoglu û 
Prof. Dr. Venek Şîlhan 


leşkerên dagirker dest bi tekoşîna azadiyê 
kir. Piştî demekê hate girtin û Bihara Prag'ê 
bi loza leşker, top û tanqan bi dawî hat. 

Prof. Şîlhan di sala 1991'an de fabrika 
"bijuteriye" û "kiristale" ji dewletê stand û 
bû serokê wan. Hemû parên şîrketê di nav 
xebatkarên vê fabrîkayê de belav kir û ew 
kirin şirîkên fabrîkayê. 

Di Komara Çek de fabrîkaye û şîrketên ku 
herî serkevtî ye, ew fabrîka ye ku navê wê 
"Precioza" ye û di çendîn welatên din de 



şaxên wê hene. Bi vê mînakê Prof. Şîlhan 
xwest bide zanîn ku aboriya Sosyalîst a 
reformkirî mimkin e û baştir e bo serkevtin 
di warê aboriyê de di xizmeta mirovayatiyê 
de be. Prof. V. Şîlhan di sala 1990 - piştî 
şoreşa qedîfê - bû rektorê zanîngeha 
Aboriya Komara Çekoslovakya. Wek 
aborînas li dijî aboriya Kapîtalîzmê û 
xeletiyên gavên ber bi kapîtalîzmê derket. 
Ew heta dawî jî sîstema aboriya sosyalîst 
diparast û pê bawer bû. 

V. Şîlhan nehiştin ku carkî din vegere li 
ser xebata xwe di warê aboriyê de. Di sala 
1977'an de bû yek ji serokên muxalefetê 
hember rejîma Sovyeta berê. Ta sala 
1989'an - 21 sal- wek karker kar kir. 

Mayîna wî ya di bajarê Prag'ê de qedexe 
bû, çû di nav zinarekî de bi destên xwe 
şikeftek çê kir û di nav wê şikeftê de dima. 
Di nav wê şikeftê de wî di sala 1988'an de 
şehîd Dr. Ebdulrehman. Qasimlo ziyaret 
kiribû. Prof. Şîlhan û Dr. Qasimlo dizanibûn 
ku dê dawiya rejîma Sovyetê, bi hev re li 
ser guhartinên di nav rejîma Komunîst de 
şêwirîbûn û Şîlhan jê re soz dabû ku piştî 
guhartinan dê di şerê azadiya gelê Kurd de 
alîkariya Dr. Qasimlo bikin. 

Dawiya sala 1989'an, dawiya rejîma 
Komunîst li Komara Çekoslovakyayê bû, lê 
heyf ku Dr. Qasimlo serkevtina heval, hogir 
û mamosteyê xwe nedît, ew şehîd bûbû ... 

Prof. V. Şilhan, dostê gelê Kurd yê 
qedîmî çû ser dilovaniya xwe, bê ku 
Kurdistanê -ku tim di dilê wî de bû- bibîn. 

Deftera Siyasî ya PDKÎ, bi rêz û hurmt 
ve, wî xebatkarê rêya azadî û dostê Kurd 
bibîr tîne û bi vê hencetê ve behî û 
sersaxiyê ji malbata wî û dostên Profesor 
Şîlhan dike. 

Partiya Demokrat ya Kurdistana îranê 
Deftera Siyasî 
18.05.2009 
28.02.1388 


Serxweşiya Deftera Siyasî ya PDKÎ, bi hilkevta koça dawî ya Profesor Şîhan, mamosta, 
heval û hogirê Şehîd Dr. Qasimlo 

BÎLA EM BÎRANÎNA DOSTÊN NETEWEYA XWE BÎLÎND 

BÎNÎRXÎNÎN 

ZANIST 


ADAR JIYAN 
adarjiyan@mynet.com 



Z anist, her gav bi zanyariya rêzikên 
camidî(tişteyî) û her wisa bi azîne û 
kardariyên civakî re bidest dikeve. 
Mebesta hemû şaxên zanistê, 
gihîştina zanyariya rêzikên bingehîn an jî 
bidestxistina hîmê rastiya giştî ye. 

Zanist, bi dîroka mirovahiyê re tûşî 
gelek guhertinên domandar bûye. Belê îro 
ro li gora demê û pêşveçûna teknolojiyê 
dirûvekî nû girtiye. 

Dîroka zanistê bi qandî dîroka mirovahiyê 
kevn e. Pêkanîna zanistê, berî 
nûvedaniya(îcada) nivîsê ye. Hem ji 
wêneyên berqef û şikeftan, hem jî ji 
xêzikên birêkûpêk ên ser hestî û qiloçan tê 
femkirin ku mirovahî, beriya dîrokê jî 
demsalên salê şopandiye û bi şaxên zanistê 
nasdar bûye. 

Bi pêşveçûna zanistê re, zanista 
felsefeya xwezayê; û zanista xwezayê jî bi 
lêhûrbûna egerên şikberî û aqlî re derketiye 
holê. Berî ku zanist bigihîje heyn û heyama 
xwe ya kemilî, li gellek deverên dinê yên 
cihêreng ên din jî aj daye. Ji van zanistên 
dîrokî yên herî kevn yek jî esmannasî 
(astronomî) û ya din jî bîrkarî (matematîk) 
e. Têkiliya esmannasiyê bi matematîkê û 
bêtir jî bi olên demê re xurt bûye. Stêrnasî 
li gora zanyariya olî pêk hatiye. Salnameya 
stêrkan, ji wê demê dest pê kiriye û heta 
dema olên tekperest an jî tekxwedayî ango 
dema dîroka nêzîk, dom kiriye. Reveberî û 
desthilatdariya dûgelên Çînê bixwe jî her 
car ji zanista esmannasiyê sûd û fêde 
wergirtiye. Zanista felsefeya xwezayî li 
rojhilat û rojavayê dinê, bi cihêrengiyeke 
mezin xwe daye der. Zanista xwezayê li 
Çînê bi awayekî, li Misrê bi awayekî û li 
Ewropayê jî bi awayekî din pêk hatiye. 
Dergûşên şaristaniya rojava yên wekî Misrê 
û Mezopotmayayê taybetiyên xwe cihê cihê 
nîşan dane. Ji ber ku li Misrê bawerî li gora 
pergala gerdûnê ya ku girêdayî 
berpirsiyariya xwedanên xêrxwaz teşe 
girtibû, zanist û zanyariya demê jî di vê 
çarçoveyê de rola xwe ya dîrokî dilîst. Misra 
kevnar gellekî di bin bandora olê de mabû. 
Ji bo wê, çawaniya zanistê jî li gora wê 
baweriyê dirûv digirt. Şaristaniya 

Mezopotamyayê jî dişibiya ya Çînê. Çawa 
ku li Mezopotmayayê Ferat û Dîcleyê wekî 
du çemên jiyanê dihatin zanîn, li Çînê jî 
çemên Huang He û Yangtze jî ji bo 
şêniyên welêt ew qasî gîrîng, karîger û 
jiyanî dihatin zanîn û pejirandin. Ew erda 
bêwêç û qeraç incex bi saya avdana 
bendavên mezin û çapgir dikaribû ber û 
deramet bida. Di wê demê de, bager û lehî, 
kêzik û bihok, nijdevan û talankaran, jiyan 
dixistin astengiyê. 

Bêewletî û dilbigûmaniya demê raselitînî 


ser erdnîgariya adan bûbû. Mirovatî ji bo 
pêkanîna civakeke bibiryar û pergala 
avdaniya nûjen û astengkirina karesatên 
xwezayî, hewcetî bi behredariyên 
teknolojiyê hebû. 

Belê mirovên demê baweriyên derî 
zanistê diparastin û ji zanistiya erênî bêpar 
mabûn. Bajarên gewre yên ku li deşt û 
beriyan û li rex û derdorên perestgehan 
hatibûn avakirin, hemû di rêveberiya 
rahîban de bûn. Plangêrê pêşnûmayên wekî 
erx, cihok û pergalên avdaniyê; her wiha 
karê bendavê û suxrevaniya giştî hemû di 
destê kesên oldar de bû. Esmannasî û 
matematîk di van mercan de pêşve çû û 
gihîşt merhaleyeke nû. 

Pergala jimareyan li gora 60 hejmarî bû. 
îro pergala beşên demjimêrê; saet, 
xulek(deqîqe), çirke(saniye) û her wiha 
pile(derece) hê li gora rêpîvanên wê 
pergalê ango li gora zanîn û zanyariya 
Mezopotamyaya kevnar têne bikaranîn. Li 
gora baweriya demê, rûyê asîman, wekî cih 
û wargehên xwedanan bû. Bûyer û 
qewmînên asîman û xwezayê jî wekî karê 
xwedanan dihate dîtin. 

Bi vê karvaniyê re zanîna esmannasî û 
peyre jî ya matematîkê bi geşedaniyeke 
mezin derkete holê. Piştî peresîna zanista 
esmannasiyê bi sedan sal, Yewnaniya 
kevnar jî heman pergal bikar anî; jê sûd 
wergirt û pêşve bir. Matematîkzanên 
Babîlê, girêdanên Pythagoras baş dizanîn û 
ew dixebitandin. Heta bi vê hevkêşiyê re 
amarên (hesabên) selefa (rîba)yekbûyî jî 
diferisa^jin. Hem Çîniyan û hem jî 
Mezopotamyayiyan, berî niha bi hezaran 
sal, bi saya zanyariya demê xweza û 
asîman bi baldarî raçav kirine û 
sêwirandine. 

Belê tu caran xweza û asîman bi awayekî 
zanistî rave nekirine û li ser têkiliya 
xwezayê û mirov hûr û kûr nefikirîne. 
Zanyarên îroyîn ên Mezopotmayayê û Çînê, 
bi saya zanyariya hemdem û zanista 
diyalektîk, hem pêwendiya navbera 
xwezayê û mirov û hem jî ya civak û dîrokê 
baş şirove kirine. 

Ev jî dide xuyakirin ku her car zanist û 
zanyarî û her wiha şaristaniya dinê li ser 
koka xwe aj dide. 

Her çend ku zanyariya hemdem û 
teknolojiya îroyîn li ser bûyerên girgîn û 
şênber hûr dibe jî dîsa jî xeyalên zanistî, 
mirov arasteyî afîrînerî û afirinendetiyên nû 
û nûjen dike. 

Vladîmîr Nabakov girîngiya vê yekê bi vî 
awayî tîne zimên: "Zanista bê xeyal û 
hunera bê rastî nîn e." 


Kaniya He/bestan 


Xulamên Xulamokan e 



Konê Reş 


Xulamên xulamokan 
Çavnêrî û zêrevaniya 
Şopa û şûna te dikin, 

Guhdariya pîş û sazê 
te dikin..?! 

Hewil didin bahoza te ya gur 
Rawestînin.. 

Gelo keviz dikare deryayê 
Bi beden bike ?! 

An gelo! Burc ji qûmê têne 
Avakirin ?! 

Guh li wan neke.. Çendî perperîk 
Li dor çirayê kom bibin 
Xwe di şewitînin û 
Xweş nîşanin 

Ji ronahiya çirayê re.* * * 

Xemgînî tu ? 

Ji ber ku derew û xap 
Li te kirine û dikin ? 

An bazirganiyê 
Bi navê te dikin ?! 

Ne xeme, bi vir û xapan 
Rojên xwe derbas dikin. 

Ji wan werê kes wan nas nakî, 

Bîr nabin ku wek rewrewkê ne 

Çendî mirov nêzîkî wan bibe 

Têne veşartin û 

Çendî dûrî wan keve 

Belû û eşkere dibin.* * * 

Carna tu şiyar dibe ku 

Xwe di pişt rewrewkê de 

Veşartine, Bi kîn û zikre^î dane ser şopa te û 

Bi bê dengî şerê te dikin. 

Hewil didin bi navê te 
Bazirganiyê bikin û te biguherînin, 

Rêbaza te li ber çavê te 

Reş bikin û dawî 

Te bikin xulamekî mîna xwe .. 

Pêwîste tu bi wan re bikene 
Ji ber ku ew koleyên demê ne 
Nêzîk, Wê dem dêmê wan 
Yê rast eşkere û belû bike. 

Ma te ev gotina pêşiyan sehnekiriye: 

(Tu çi tovî di xakê de bi reşîne 
Tê berê wî tovî hilîne). .* * * 

Bi gurnij e, 

Te ew kirine sergêjekeke mezin de 
Tu bûye barekî giran 
Li ser milên wan, 

Di bin giraniya barê te de 

Xew li wan diherime û 

Ew çend gotinên ku tu dinivîsîne, 

Ji wan re bûye kul û xem, 

Normal e şerê te bikin.. 

Bi live, Li paş xwe nezîvire 
Ew xulamên xulamokan e. 

KEVNEŞOPIYEN XERAB U WEHŞETA CERDEWANAN 



Loqman Polat 

Wehşeta ku 
cerdewanan li gundê 
Mêrdînê pêk anîn, anku 
kuştina 46 mêr, jin, 
zarok û sê jinên hemîle, 
xwîna mirov sar dike, 


tûkên porên mirov bîz bîz dikin. Ew wahşet 
bi gotinan nayê rave kirin. Di dîroka 
Kurdistanê de wahşeteke weha xwînxwarî 
nehatiye pêkhatin. 

Ev qetlîam bi destê peywirdarên dewletê 
(cerdevan) ve hatiye pêkanîn. Bi çekên 
dewletê hatiye kirin û li ber pozê qereqolê 
çêbûye. Ji îfadeyên mêrkûjn xwînxwar yên 
cerdewan jî diyar dibe ku; wan bi zanebûn 
xwestiye kesê zindî nehêlin da ku bikarin 
bûyerê bixin stûyê PKK'ê. 

Sedemên vê wahşetê ne yek, gelek in, lê 
sucdarê vê wahşetê netenê xwînxwarên 
mêrkûjin, sucdar di bingeha xwe de 
dewleta tirk bi xwe ye. Dewleta tirk ji dema 
damezrandina "Alayiyên Hemîdiye" û ta îro 
kurd bi kurd daye kuştin. Cerdewanî 
sîstemeke birakujî û, kurdkujiyê ye ku ji alî 
dewleta tirk ve hatiye avakirin. 

Ji roja damezrandina sîstema 
cerdewaniyê heta niha bi destê 
cerdewanan gelek xirabî hatine kirin. Bi 
milyonan gundiyên kurd yên ku xwedî 
hesiyet û şeref bûn, nebûn cerdewan, 
neçar man û gundên xwe terk kirin. Mal û 
milkên wan, bax û baxçeyên wan, erd û 
zewiyên wan li gund man û cerdewanan 
dest dan ser û ji bo xwe bi kar anîn. Ji pênc 
hezar zêdetir gundên kurdan bi destê 
dewletê hatine valakirin. Yên ku li gundan 
man, cerdewanên dewletê ne. Mal û milkên 
gundiyên ku bûne koçber ji alî dewletê ve li 
ser cerdewanan hatine tapû kirin. Ev jî dibe 
sedemê nakokiyê di nav gundiyên koçber û 
cerdewanan de. Binêrin dewlet bi xwe wan 
bera hevûdu dide, dike dijminê hevûdu. 

Dema gundiyên koçber vedigerin gundên 
xwe, dibînin ku cerdewanan dest daye ser^ 
mal û milkên wan û erdên wan ji xwe re 
diçînin. Ev nakokî di hemû gundên kurdan 
de di nav gundî û cerdewanan de heye û 
dikare bibe sedemê gelek bûyerên xirab di 
pêşerojê de. Cerdewan êrişê gundiyan 
dikin, dixwazin wan ji gund bikin derve û 
paşve bişînin bajaran. Dewlet jîji vî tiştî re 
çareseriyekê nabîne û piştgiriya 
cerdewanan dike. 

Gundiyên ku bûn cerdewan destê xwe 
xistin xwîna birayên xwe, wan dan pêşiya 
leşkerên tirk û li dijî çekdarên kurd yên li 
çiyan şer kirin, wan kuştin û hatine kuştin. 
Hêzên tarî yên dewleta dagîrker a tirk li 
çend gundan li dijî cerdewanan qetlîam pêk 
anîn û kirin ser hêza çekdaran. 

Cerdewanan jî dewletê alîkarî, piştgirî û 
hêz û qûwet girt û bi gundiyên birayên xwe 
xirabî kirin. Wan jî gundî kuştin û kirine ser 
hêza çekdaran. Cerdewanên mêrkûj ku di 


vê bûyera dawî de 46 kes kuştin, li gor xwe 
planek çêkirin ku hemûyan bikujin û 
kuştina wan bikine ser çekdaran. Lê, ev 
plana cerdewanan biser neket û têk çû. 

Eşîrtî li welatên kolonî, nîv kolonî, 
welatên ku hatine dagîrkirin û ji alî 
dagirkeran ve bi qestî paşve hatine hêştin û 
ji hêla aborî, siyasî û civakî ve gelek paşve 
mane, eşîretî hêj jî didome. Di çanda 
eşîrtiyê de, di adet, tore û kevneşopiyên 
eşîrtiyê de tiştên gelek xirab hene û hêj jî 
têne pêkanîn. Yanî bi kurtahî eşîrtî 
kevneşopîyeke paemayî ye û di nav civakên 
paemayî de heye û herweha eşîrtî xwedî 
tradisyoneke nebaş e û kultureke wan ya 
gelek xirab heye. Kultura eşîrtiyê adet û 
toreyên wan, kevneşopîyên wan nebaş in. 

Di nav her neteweyekê de kevneşopiyên 
baş û nebaş hene. Divê mirov yên xirab ji 
holê rake. Divê gel di hêla sosyal - civakî 
de bê perwerdekirin û bê hişyarkirin ku ew 
adet û toreyên nebaş pêk neynin. Hevûdu 
kuştin, şerê doza xwînê, eşîrtî, bûyerên 
wahşîyane di nav civakên paemayî de gelek 
pêk tên. Civak bê perwerdekirin dikare pêşî 
li van tiştan bigre. 

Wahşet û qetlîama ku li gundê Mêrdînê 
hate pêkanîn bi çekên dewletê û ji alî 
sîstemeke ku bi destê dewletê hatiye 
pêkanîn û hêzeke nebaş hatiye pêkanîn, 
rûda. Ev qetlîam bûyereke jiberxweve pêk 
hatibe û bi destê kesekî ku dîn û har bibe, 
nehatiye pêkanîn. Ev bi plan û bi piştgiriya 
hêzên dewletê ji alî cerdewanên xaîn ve 
hatiye pêkanîn. 

Encama vê bûyerê li hemberê doza kurd 
xirabiye. Bi vê bûyera wehşîyane, dijminên 
doza netewa kurd çepikan lêdixin û dibêjin 
"binêrin kurd wehşî ne, xedar in, mêrkuj in, 
nikarin xwe îdare bikin. Em dixwazin wan 
medenî bikin." 

Ev bûyer tenê bi adet, tore û 
kevneşopiyên kurdan ve bê girêdan ji bo 
kurdan nebaş e. Di adet û toreyên kurdan 
de, di olên kurdan de -ola Zerdeştî, Êzîdî û 
îslamê - de pêkanîna wahşetên weha tune. 
Kuştina jin û zarokan tune. Rayedarên 
hukumeta tirk, kesên wekî Cemîl Çîçek ku 
zilamê Ergenekonê ye û fermandariya 
artêşa tirk ku dixwazin sîstema 
cerdewaniyê pîrûpak derxin û sucdariyê 
bixin stûyê adet û toreyên kurdan. 

Dewleta dagîrker bi kirinên xwe, zemîna 
qetlîamên weha amade dike. Ew ji bo pêşî 
li qetlîamên weha bigre nakeve nav tu 
hewldanek. Ew naxwaze ji doza kurd re, ji 
pirs û pirsgirêkên netewî û civakî yên 
kurdan re çareserî bibîne. Dewlet li 
çareseriyê nagere û lewre jî bûyerên weha 
pêk tê. 

Di qewimandina vê bûyerê de, bi min 
armanca hêzên tarî, kesên ergenekonê û 
daxwaza fermandariya artêşê ev e ku 
mesaja; 'kurd paşverû û cahil in, toreyên 
wan belaya serê mirovahiyê ne û ew 
nikarin xwe îdare bikin' bidin cîhanê. 
Armancek din jî; şerxwazên dewlet û artêşa 


tirk xwestin êrîşê bavêjin stûyê PKK'ê û 
propagandaya 'PKK'ê sivîl qetil kirin" li nav 
raya giştî belav bikin. 

Dewleta tirk, fermandariya artêşê, hêzên 
tarî û cerdewanên xaîn bi vê kirina xwe 
biser neketin. Rûreşiya wan derkete holê. 

Kurdkujî û bûyerên weha wahşîyane 
rûreşiya dewleta komara Tirk e! Kurdên 
welatparêz, pêşverû, demokrat, rewşenbîr 
siyasetmedar û însanên xwedî wijdan ji ber 
bûyerên weha gelek xemgîn dibin. Li ber 
dikevin ku kurd bi destê kurd têne kuştin. 
Divê di qada netewî û navnetewî de 
dewleta tirk û sîstema wê ya cerdewaniyê 
bê şermezarkirin. 

Di festîvala navnetewî ya 
„Eurovision“ de Norwêj 
bû yekemîn 


Avesta- 54.mîn Pêşbirkêya 
Stranan ya Eurovisionê li 
Moskova di salona Olimpinsky li 
darket. 

Di Eurovision de 25 welat beşdar 
bûn. 

Li seranserê cîhanê bi mîlyonan kesan 
girupên muzîkê temaşe kirin. 

Di pêşbirkê de Norwêj bi piraniya 
dengan bû yekemîn. 

Di vê pêşbirkê de ku encama wê, bi 
puanên welatan tê diyarkirin, welatên 
ku navbera wan baş e, deng didin 
hev. Weke nimûne Ermenistan 
puanekî pir hindik dide Tirkiyê. Tirkiyê 
jî her wiha dengê xwe nade 
Ermenistanê, pêwendiyên welatan 
yên siyasî di encama vê pêşbirkê de 
roleke mezin dilîzin. 

Stranbêjê Norwecjî "Alexsander 
Rybak", bi strana 'Fairy Tale' 387 
puan bi dest xist û welatê xwe kir 
yekemîn. 

Eurovisiona 2010 'ê wê li paytexta 
Norwêj li Oslo were çêkirin. 

Welatê ku dibe yekemîn, Eurovisiona 
bê li wir pêşbirk çêdibe. 

H.Z. (Aknews) 







Agirî 


ÇAND U HUNER 


Hejmar 111, 21ê Gulana 2009^17 


DI 77 SALIYA KOVARA HAWAR’Ê DE 


Konê Reş 

Qamişlo, 15.05.2009 


(( Hawar zarokek nûza ye, zarowa me ye; 
zarowa kurdan e. Wek her zaro bi xweytiya 
dê û bav, bira û pismamên xwe dikare bijît. 
Her kurd dikare arîkariya Hawarê bike. Tu 
kes nebêje ku, ez mirovekî reben û 
nekêrhatî me. Ji min ji diayê pêve tiştek 
nayê. Belê tu kes vê xeberê nebêje, her kes 
bi tiştekî, bi awakî dikare bê hawara 
Hawarê...)) 

Mîr Celadet Alî Bedirxan: (Hawar, hejmara 
pêşîn, rûpelê pêşîn,15 ê gulana 1932) 

Bi hatina 15 ê heyva gulanê, sala îsal 
2009, kovara Hawarê dikeve 77 saliya xwe 
de, ango 77 sal di ser derçûna (HAWAR)ê 
re derbas dibin. Ev kovara ku yekem car e 
di dîroka kurdan de, bi tîpên latînî hatiye 
weşandin û ji hingê ve zimanê kurdî bûye 
zimanekî xweser.. 

HAWAR, kovareke panizdeh rojî bû, di 
warê ziman, ferheng û rewşenbîriya kurdî a 
têvel de şoreşeke nû bû û dûrî siyasetê bû. 
Her wiha xwediyê wê Mîr Celadet Bedirxan 
di rûpelê pêşîn û rêza pêşîn de, armancên 
Hawarê diyar kirine û dibêje: 

((Hawar dengê zanînê ye. Zanîn, xwe 
nasîn e, xwenasîn ji me re riya felat û 
xweşiyê vedike...Hawara me berî her tiştî 
heyîna zimanê me dê bide nas kirin. Lewma 
ko ziman şerta heyînê a pêşîn e...Hawar ji 
iro û pêve bi her tiştê ku kurdanî û kurdîtî 
pê bendeware, dê mijûl bibe. Tenê siyaset 
jê dûre, xwe naêxe siyasetê. Hawarê 
siyaset ji civatên welatî re hiştiye. Bi 
siyasetê bila ew mijûl bibin. Em jî di warê 
zanîn, huner û sinetê de dê bixebitin.)) 

Wek ku hûn tev dizanin xwedî û 
berpirsiyarê kovara HAWARê Mîr Celadet 
Bedirxan bû. Cih û warê çapa wê wek ku li 
ser hatiye nivîsandin: Çapxana Tereqî 1932 
Şam / Taxa Kurdan. 

Hawar bi du zimanan dihat weşandin; Kurdî 
û Fransî. Rûpelên kovarê bi tevayî dor 20 
rûpelan bûn. Beşê fransî 2-4 rûpel bûn. 
Beşê kurdî ji hejmara 1- 23 an bi du 
alfabeyan dihat nivîsandin; Erebî û Latînî. 
Lê ji hejmara 24' an û pê de, bi tenê bi 
alfabeya latînî hat nivîsandin. Dema ku mîr 


Celadet Bedirxan hejmara pêşîn ji Hawarê 
belav kir, hingê wî alfabeya xwe bi zimanê 
erebî, tirkî, farisî, û fransî diyar û eşkere 
kir: Bi derketina kovara Hawarê re, 
welatparêzên kurdan xwe li dor dane hev, 
nemaze ewên ku ji ber zilm û zora Tirkan 
reviyabûn Binxetê. Hingê piraniya wan li 
Şamê, di bin rûniştina zorê de bi cî û war 
bibûn. Bi girsbûn ji axa, beg, şêx û 
rewşenbîrên kurdan bûn. Tevan xwe li mîr 
digirtin û rûpelên kovara wî bi berhemên 
xwe dixemilandin. Gelekan ji wan hîç 
xwendin û nivîsandina bi zimanê kurdî 
nekiribûn. Hinek jî hebûn qet neçûbûn 
dibisatanan, ew di rêka kovara Hawarê de 
hînî xwendin û nivîsandina zimanê kurdî 
latînî bûn.. 

Di destpêkê de, bi tenê Mîr Celadet û 
birayê xwe Dr. Kamîran bi nivîsarên xwe, 
Hawara kurdan dineqişandine, û bi gelek 
navan, bi tenê Helbestvan Qedrî Can, ji 
hejmara pêşîn de bi wan re beşdarî kiriye. 
ango ew nuxuriyê Hawarê ye. Di hejmara 
dudiwan de, Osman Sebrî xwe berdaye nav 
karwanê nivîskarên Hawarê. 

Di hejmara sisyan de, Hemîd Ferec ji 
Kurdistana Başûr Hawar piroz kiriye û Dr. 
Ahmed Nafiz beg Zaza, wek bijîşkê Hawarê, 
di quncika bijîşkî de nivîsandiye. Lê ji 
hejmara çaran û pêde, hawar bi helbest û 
nivîsên van kesan hatiye xemilandin wek: 
Cegerxwîn, Mustefa Ehmed Botî, Nûreddîn 
Zaza, Lawê Findî, Hesen Hişyar, Reşîdê 
Kurd, Ehmed Namî û Qedrî Cemîl 
Paşa..Hwd. Hem jî ji Kurdistana Başûr van 
nivîskarên bi nav û deng di Hawarê de 
nivîsandine wek: Fayiq Bêkes, Goran, 
Tewfîq Wehbî, Şakir Fetah, Hevindê Sorî, 
Abdulxaliq Esîrî, Pêrût, Lawikê Kurd..hwd. 
Her wiha rûpelên Hawarê ji wan kesên ku 
nû xwe fêrî xwendin û nivîsandina kurdî 
kiribûn vekirî bû... Belê beşê fransîzî, ji biîl 
ku Mîr Celadet û birayê xwe Dr. Kamîran, bi 
gelek navan di vî beşî de dinivîsandin, van 
kurdenasên biyanî jî ew beş dixemilandin 
wek: Pr.G. Michaelian û R. Lescot. 

Emê vegerin ser kovara (Hawar)ê, ewa ku 
me got kovareke 15 rojî bû, belê cihê daxê 
ye ku ev kovar ji ber rewşa aborî û 
ciyopolotîkî, tev hejmarên wê li ser hev 
nehatine çapkirin li gor programê xwedîyê 


wê, û paşê jî hatîye rawestandin. 

57 hejmar ji HAWAR ê, di navbera sala 
1932' an û sala 1943' an de, hatine 
weşandin. Ev kovara bedew û spehî, ji ber 
rewşa abûrî di sê qunaxan re derbas bûye, 
ta ku hatiye rawestandin. Di gotara bi navê 
(sê tarîxên Hawarê) de, hejmara 27 sala 
1941', mîr Celadet wiha dibêje: 

Tarîxa pêşîn, 15 gulana 1932' an, di vê 
tarîxê de, gazî û hawara kurdan ji dil û 
devê wan ketine nav rêz û û xêzikên çend 
rûpelan û kovarek kurdî anîne pê, ji kurdan 
re Hawar, hawareke nû, hawara zanîn 
danzanînê za.. 

Temenê Hawarê yê aktiv sê sale, lê ji ber 
rewşa abûrî, ya ku Mîr têre derbas dibû, 
yazdeh salan pêre dirêj kiriye. Hejmara 
pêşîn (1) ji vê kovara bedew di 15 ê gulana 
1932' an de hatiye weşandin, hejmara 
dawîn ( 57 ) di 15' ê tebaxa 1943' an de 
hatiye weşandin 

Hawaflj ji hejmara 1- 23, di roja 25 
tîrmeha 1933'ê de, bi dûv hev de hatiye 
weşandin, hejmara 24' an di roja 24' ê 
nîsana 1934' an de derketiye, hejmara 27an 
di roja 15 nîsana 1941' ê de hatiye 
weşandin, ta ku hejmara dawîn 57 di roja 
15 ê tebaxa 1943' an de hatiye weşandin û 
êdî nema Hawarê ronahî dîtiye. 

Ji bo zanînê, hêjaye em bêjin, ku Mîr 
Celadet Alî Bedirxan kovareke din, di sala 
1942' an de, bi navê (Ronahî) li Şamê çap û 
belav kiriye, anku ji berî 65 salan ve. Ew jî 
xurû bi kurdiya latînî bû. 28 hejmar ji vê 
kovarê hatine çap û belavkirin, hejmara 
pêşîn ( 1 ) di yekê nîsana 1942' an de 
hatiye weşandin, hejmara dawîn ( 28 ), di 
meha adara 1945' an de, hatîye çap û 
belavkirin, û êdî Ronahî jî, wek xaişka xwe 
Hawarê hatiye rawestandin. 

Bi vê helkeftina ku heyva gulanê, ji berî 77 
salan ve sînga xwe ji kovara Hawarê re 
vekiriye, û mizgîniya zayîna kovara 
(HAWAR) ê daye me, em xwe gelkî bextiyar 
û kamîran dibînin û sed rehmet li giyanê Mîr 
Celadet û Dr. Kamîran Alî Bedir-Xan û tev 
neferên malbata wan bibare, buhişt cih û 
warê wan be. 


Berhemek nû 

"Kurdistan Û Kurd Le Rowangey Nexşevaniye Ve' 


P irtûka "Kurdistan û kurd le 
rowangey Nexşevaniye ve", ku 
vekolîneke li ser nexşevaniya kurdî, bo 
cara yekemîn bi awayek bi belge û pişt 
qahîm bi neqaşeyan ku zêdetirî 100 
neqşe li warên dîrokî, abûrî, coxrafiya, 
siyaset, û civakî li xwe de cih dane, 
kete ber destê xwendevanan û bi vê 
çendê ji pirtûkxaneya kurdî bû xwediyê 


berhem û çavkaniyek nû û dewlemend. 

Pirtûka han ku 511 rûpel e, ji aliyê Worya 
Rehmanî, pêşmergeyê PDK îranê ve hetiye 
berhev kirin û hebek ji wê jî pêşkêşî 
pirtûkxaneya me kiriye ku em jî serbarê 
pîrozbahî, destxweşî û mandînebûnê, 
herweha serketin û berdewamiyê di kar û 
xebatên wî de bihêvî dixwazin. 











Duheftînameya siyasî, civakî, çandî û hunerî 


Partiya Demokrat ya Kurdistana îranê diweşîne 

TA-T-fiTIS 


Gola Urmiyê Bi Kirîza Hişkbûnê 
Re Rûbirû Ye 

Asta ava gola 
Urmiyê di wan 
çend salên dawiyê 
de gellek kêm 
bûye û doma wê 
rewş û pêvajoyê, 
gola han tevî kirîza 
ziwabûnê rûbirû 
dike. 

Sedemên mirovî 
û her wiha 
diyardeya 
hişkesaliyê di çend 

salên borî de, asta ava gola Urmiyê li hember ava deryayên azad, 
1271 metr û 64 santîmetr kêm kiriye ku ev radeye li gor mehekê berî 
niha 3 santîmetr kêm bûye. 

Tehmûrs Kelanterî, rêveberê giştî yê Parastina Jîngeha parêzgeha 
Azerbaycana Rojava gotiye ku bi kêmbûna ava gola Urmiyê, radeya 
xwêya ava vê golê, 360 girem di lêtrekê de zêde bûye. 
Lêkolîn nîşan didin ku gola Urmiyê weke duyemîn gola şor li cîhanê, 
heya dema kêmtir ji 20 salên din, dê tevî kirîza ziwabûnê rûbirû bibe. 

Li gor gotina wî rêveberê jîngehê, asta ava gola Urmiyê li hember 
sala borî metrek kêm bûye. 

Gola Urmiyê bi qasî nêzîk 8 milyar metrên sêcî(mukeeb) û rûberê 
wê nêzîkî 5 hezar û 500 kîlometrên çargoşe ye. Dirêjiya vê golê 135 
kîlometr û panatiya wê 55 kîlometr e û kûrtirîn cihê wê jî 16 metr e. 

- ♦ - 

Pilingên Tamîl Rastî Çarenivîsek 
Nexuya Hatin 

Di heftiya borî de 
êrîşa hêzên dewleta 
"Sri Lanka" bo ser 
Pilingên Tamîl, bala 
hemû medyayên 
cîhanê bo aliyê xwe 
rakişand. Şerê navbera 
arteşa "Sri Lanka"yê û 
Pilingên serbixwexwaz 

ên Tamîl ku ji sala 1983'an heta îro (26 salan) dom kiriye, 
zêdetirî 70 hezar kes kuştî, dehan hezar birîndar û sedan 
hezar kes aware û derbider lê ketiye, di heftiya borî de rastî 
têkçûnek xurt hat û li gorî agahiyan, serokê Tevgera Pilingên 
Tamîl (Vellupillai Prabhakaran) jî yê hatiye kuştin. 

Arteşa dewleta "Sri Lanka" ji çend mehan berî niha ve 
Pilingên Tamîl di vê herêmê de kiribûn bin dorpêça xwe û ji 
erdê û hewa êrîşî ser wan dikir. Ji ber êrîşên berfireh ên 
arteşa "Sri Lanka"yê, pilingên Tamîl êdî nekarîn berxwedanê 
bikin û çekên xwe danîn. Çarenivîsa wan nexuya ye. 





Bo Cara Yekemîn 4 Jin Çûne 
Parlamentoya Kuweytê 

Ajansên 


Nûçeyan 
ragihandin ku 
di encama 

hilbijartinên 
Parlamentoya 
Kuweytê a roja 
16'ê Gulana 
2009'an de, bo 


cara yekemîn di dîroka siyasî a Kuweytê de, 4 jinan 
karîn di hilbijartinên han de serkevtinê bidest bixin û 
bibin parlamnterên wî welatê Erebî. 

Jinên Kuweytî di sala 2005'an de, mafê beşdarî di 
hilbijartinan de bidest xistin. Eva destpêkek nû û 
destkevtek mezin ji bo jinên Kuweytî ye ku nûnerên 
jinan dê beşdariyê di proseya siyasî, biryardan û 
qanûnadanînê de bikin. 


Behmen Qubadî: “Ez Dê îranê 


Bicî Bihêlim” 


Radyoya 
Almaniya 

hevpeyvînek tevî 
Behmen Qubadî 
belav kir ku têra 
xwe balkş e. Di 
wê hevpeyvînê de 
Qubadî dibêje: "ez 
dê îranê bicî 

bihêlim". Fîlma nû a derhênerê navdar yê Kurd, 
Behmen Qubadî ya bi navê "Kesê haj pişîkên Îranî 
nine" ku di Festîvala navneteweyî ya "CANN"ê de 
beşdar e, di roja duyem a wê festîvala fîlman de hate 
nimayîşkirin û digel pêşwaziyek germ berbirû bû. 

Behmen Qubadî di hevpeyvînekê de ragihandiye ku 
bi sedema rewşa dijwar a çêkirina fîlman di îranê de, 
ez dê welat bicî bihêlim û herim bo Almaniya. 

Qubadî ev fîlma nû bi dizî ve û bi awayekî neqanûnî 
li Tehranê çê kiriye û çîroka wê serpêhatiya komek 
ciwanên alîgir û hezkerên hunera muzîkê ye ku di 
îranê de bi nepenî û veşartî karê muzîkê dikin. 
Behmen Qubadî dibêje ku ew dê ji boy çêkirina fîlman 
di rewşeke baştir û azadanetir de li îranê derkeve û li 
Almaniya bimîne. Di dawiya hevpeyvîna xwe de 
Qubadiyê derhêner dibêje: Wî hêz û şiyanek zaf 
heye, lê tenê di rewşeke azad de ye ku hêz û karîna 
mirov pêşde diçe û peyama xwe digehîne raya giştî. 






























